Errauste planta etetearen kostua eskatuko diete arduradun ohiei

Aurreko legealdiko arduradunen aurkako salaketa jartzea adostu du GHK-k. Denera, 41 milioi euro eskatuko dizkiete kalteengatik

Zubietako (Gipuzkoa) errauste plantaren sustatzaileek auzitara eramango dituzte hura geldiarazten saiatu zirenak. Gipuzkoako Hondakinen Partzuergoak (GHK) atzo erabaki zuen batzarrean aurreko legealdiko arduradunak auzitara eramatea: Ainhoa Intxaurrandieta GHK-ko presidente ohia eta Iñaki Errazkin orduko Ingurumen diputatu eta GHK-ko administrazio kontseiluko kidea salatuko ditu, 2013an errauste plantaren proiektua geldiarazteagatik. Erabaki hark ekarri zituen kostuak euren gain hartzeko eskatuko die: 8,2 milioi euro, kalte-ordainetan, eta hilabeteko 600.000 euro, finantza gastu eta inbertsio galeretan; denera, 41 milioi euro.

GHKren aurreko zuzendaritzak —artean EH Bilduk gobernatzen zuen Gipuzkoako Foru Aldundian— 2013ko azaroan adostu zuen enpresa eraikitzaileekin Zubietako proiektua bertan behera uztea. Intxaurrandietak, Errazkinek eta Carmelo Aguas Martinez enpresarien ordezkariak agertu ziren akordioa egiten: 8 milioi euroren truke, enpresek kontratu guztiak etetea onartu zuten. Ordurako, lan gehienak esleituta zeuden, eta batzuk hasita ere bai; GHK-k argudiatu zuen, ordea, martxan zen proiektuak irregulartasun handiak zeuzkala Eusko Jaurlaritzak urtebete lehenago onartutakoarekin alderatuta.

Une hartan, errauste plantaren egitasmoa behin betiko amaitu zela adierazi zuen EH Bilduk. Handik bi urtera, ordea, EAJk irabazi zituen Gipuzkoan hauteskundeak, eta harrezkero berak agintzen du aldundian, PSE-EErekin batera. Errauste planta da haien agintaldiko egitasmo nagusietako bat, eta aurtengo maiatzean berrabiarazi zituen hura eraikitzeko lanak. Hain zuzen ere, bi alderdiotako botoekin onartu zuten atzo GHKren batzarrean Intxaurrandietari eta Errazkini salaketa jartzea. «Eragindako kalteen arduradun nagusitzat» jo zituen hondakinen partzuergoak atzoko agerraldian, eta aurrerago EH Bilduko agintari ohien aurkako neurri gehiago har ditzakeela ohartarazi zuen.

GHK-ko zuzendaritzaren arabera, dirua desbideratzeagatik ipini dute salaketa; Estatuko Kontu Auzitegiak ere zabalik du 2012ko finantza urteari buruzko auzi bat gai berberarekin lotuta. Jose Ignacio Asensio Gipuzkoako Ingurumen diputatuak (PSE-EE) argudiatu du, hain zuzen ere, auzitegi horrek bultzatu duela partzuergoa salaketa ipintzera: «Norbaitek arauak hausten baditu, dirua desbideratzen badu eta galerak eragiten baditu, erantzulea bera da. Onartezina da espero izatea orain ondorioak guztiok ordainduko ditugula».

EH Bilduk «mendekua» bilatzea leporatu dio Asensiori, eta bere ordezkariek aurreko legealdian hartutako erabakiak defendatu ditu ekonomiaren eta osasunaren izenean. Proiektua bertan behera uztea «berme juridiko guztiekin» adostutako erabaki bat izan zela gogorarazi du, eta, besteak beste, diru publikoa aurreztea zuela helburu: «Azpiegitura gaindimentsionatuta zegoen eta bankuekin sinatutako baldintza ekonomikoak kaltegarriak ziren interes publikoarentzat».


Sopelako PSE-EEko zinegotziak kudeatuko du Enplegu eta Ekonomia Sustapen Arloa

Maiatzaren 24ko udal hauteskundeetan PSE-EEk lortutako zinegotzi bakarrak, Teresa Fernandez Garciak, kudeatuko du Sopelako Udalaren Enplegu eta Ekonomia Sustapen Arloa, bertoko EAJgaz hitzarmena sinatu ostean. Horrez gainera, bigarren alkateordea izango da ordezkari sozialista. "Hala ere, Enplegu eta Ekonomia Sustapen Arloa zuzentzeagatik ez du inolako soldatarik jasoko", Fernandezek adierazi duenez.

"Enplegua sortzea, ekonomia sustatzea eta denontzako kalitatezko zerbitzuei eustea izan behar dira udal gobernu berriaren oinarrizko helburuak; baita krisialdiaren eragina gehien sufritzen dabiltzanei elkartasuna adieraztea ere", azaldu du PSE-EEko zinegotziak. Hala, gobernuko alderdi biak enplegua eta ekonomia sustapena oinarri bezala edukiko dituen aurrekontuak onartzera konprometitu direla adierazi du Fernandezek. Besteak beste, langabetuak trebatzeko eta laneratzeko plan bat garatuko dute Sopelan, enplegua zein enpresa-ekimena sustatzeko programakaz batera. Udal kudeaketan herritarren parte-hartzea eta gardentasuna hobetzeaz ere berba egin dute EAJk eta PSE-EEk. Hala, kontrataziorako mahai iraunkorra osatzea adostu dute; eta iragarri barik egindako esleipenak "beharrezkotasuna frogatutako kasuetan baino ez" dira erabiliko.

Jelkideek eta sozialistek hitzartu dituzten beste gaien artean daude: Urdulizko Alfredo Espinosa ospitalera heltzeko errepideak egitea; etxebizitza politikak abian ipintzea, arreta berezia jarriz gazteentzako alokairuzko etxebizitzetan; Hirigintza Antolamendurako Plangintza Orokorra (HAPO) idaztea; liburutegi eta mediateka izango den eraikin balioanitza eregitea; eta Osteikoko industrialdeari bultzada ematea, nagusiki surfagaz harremana daukaten enpresak jarriz. Horiez gainera, skate parke berria eraiki, Sopela Kosta Fest jaialdia nazioarte mailan zabaldu eta surfaren praktikari lotutako ostatua jarri gura dituzte.


Eustorma erori egin da

Urtebete ere ez du iraun UPNren eta PSNren arteko gobernu koalizioak. Krisi ekonomikoak irentsi du, baina ez horrek bakarrik. Iazko foru hauteskundeetan, eskuina gehiengo osorik gabe gelditu zen. Gobernua osatzeko bi aukera zeuden: UPN-PSN akordioa edo gehiengo aurrerakoiaren akordioa (PSN, Nafarroa Bai, Bildu eta Ezkerra). PSNk lehen bidea aukeratu zuen, aurreko legegintzaldiaren estrategiari jarraipena emanez. Baina UPNk eta PSNk jauzi bat egin behar izan zuten, gobernu sendo bat izateko ez zelako nahikoa alderdi sozialistak kanpotik sostengatzea. Gobernu sendoa behar zuten krisi ekonomikoari aurre egiteko, eta oposizio abertzaleari aurre egiteko, Bildu denborarekin indartuz joango zela aurreikusita. UPNren ikuspuntutik, koalizio gobernua eustorma bat zen abertzaletasunaren alternatiba galgatzeko. Eustormak, baina, ez zuen oinarri sendorik eta erori egin da.

Porrot honen atzean, egoera ekonomikoaren bilakaerarekin batera, hainbat faktore daude: eskuinaren hegemonia eta gobernatzeko ereduaren porrota, PSNren kontraesanak, alternatiba bat osatzeko baldintza berrien agerpena eta gobernuaren neurri murriztaileen aurkako presio edo erantzun soziala.

Gobernu krisia ez da bat-batean iritsi. Egosten joan da, azken hilabeteetan. Nafarroako foru komunitatearen finantza egoeraren okertze etengabeak eta horren kudeaketa txarrak azkartu egin dute haustura. PSN apirileko kongresuaz geroztik hasi zen prestatzen ziaboga.

Dagoeneko, hausturak ez dauka atzera bueltarik. Yolanda Barcina Nafarroako Gobernuko lehendakariak egungo egoera luzatzearen alde egin du, PSNri akordiorako eskaintza eginez. Alferrik. Barcinak bi aukera ditu: gutxiengoan gobernatzen saiatzea edo hauteskundeak aurreratzea. Lehenengo aukeraren alde mintzatu da, baina kontuan hartu behar da Nafarroako Parlamentua une honetan desegingo balu hauteskundeak abuztuan egin beharko liratekeela eta hori zentzugabea da. Itxaron beharko du egutegi egokia hurbildu arte.

PSNk, berriz, lankidetzaren garaia amaitu dela argi utzita, bi aukera ditu: oposizio gogorra egitea edo zentsura mozioa aurkeztu eta gobernu alternatiboa osatzea. Lehenengo aukeraren ildotik izan dira Roberto Jimenezen lehen hitzak, besteak beste, kontuen inguruan ikerketa batzorde baten eskaera iragarri duenean. Baina oposizioan PSNk arazo bat du, sinesgarritasun gutxi duela eta Nafarroa Bai eta Bildu oposizio trinkoagoa egiten ari direla. Gainera, PSNk pentsa lezake hauteskundeak aurreratzen badira kaltetuta aterako dela, hots, orain baino okerrago egongo dela, benetako lehiatik (UPN/EH Bildu) kanpo geratuko delako. Horregatik, zentsura mozioaren aukera ezin da baztertu. Aurkeztekotan, ekaina eta uztaila liteke garairik aproposena, UPNk hauteskundeak deitu ezin duen garaian. Zentsura mozioaren bidez zein hauteskunde aurreratuen bidez, eustorma erorita, bestelako egoera bat posible da Nafarroan.


"Koronabirusak sortutako egoera honetan, are agerikoagoa da bidaia agentzien balioa"

Noaoa bidaiak etxetik ari da lanean egun hauetan nagusiki, eta Hipodromo Etorbideko bulegora astean bitan joaten dira langileak, nahiz eta kanpora begira ateak itxita dauden, Covid-19ak eragindako egoera tarteko. Martxoa eta apirila (ia) pasata, maiatzeko eta ekaineko bidaiak kudeatzen ari dira: "Osasun krisia hemen lehertu aurretik hasi ginen hizketan bezeroekin", adierazi du agentziako langile Garbiñe Martijak. Itxialdia maiatza erdialdera arte luzatuko dela uste du, "gutxienez", baina alde onari begiratu behar zaiola dio: "Koronabirusaren egoerak are argiago utzi du bidaia agentzien balioa".

"Lasaitasuna eta malgutasuna". Hori eskaintzen die Noaoa bidaiak agentziak beraiengan konfiantza jarri duten pertsonei, koronabirusak sortutako egoera honen aurrean. "Aurrea hartu genion krisiari, eta hona iritsi aurretik hasi ginen bezeroekin hizketan", nabarmendu du Martijak. Hori dela eta, egun hauetan ez dituzte alarma mezu asko jaso, nahiz eta pertsona bakoitzak "era desberdin batean" erreakzionatzen duen.

"Bagenekien Aste Santua bete-betean harrapatuko zuela osasun krisi honek; hala ere, lortu dugu bidaia gehienak atzeratzea, ez ditugu horrenbeste utzi bertan behera". Martxo eta apirileko irteerak kudeatu dituzte dagoeneko, eta maiatza eta ekaineko bidaiekin ari dira orain, edo, Martijak dioen moduan, esperientziekin. "Ez ditugu joan-etorriak bakarrik eskaintzen, elementu gehiago ere bai, bidaia bat egitearen ilusioa, esate baterako; ez da transakzio ekonomiko huts bat, esperientzia askoz osatuago bat baizik".

Etxetik lanean

"Poliki-poliki" ari dira lanean bezeroekin, egoera aztertzen eta kudeatzen, e-mail bidez eta etxetik, gehienbat. "Arraroa da egoera, lan egiteko modua desberdina baita, baina ongi moldatzen ari gara", azaldu du Martijak. Uste du guztiok jarri behar dugula gure hondar aletxoa, birusaren hedapena eten eta krisia gainditze aldera. Espainiako Gobernuak esan zuenean funtsezkotzat hartzen ez zituen jardueretako langileak berriro lanean has zitezkeela, astean bitan joaten ari dira Hipodromo Etorbidean daukaten bulegora lanera.

Bezeroekin bakarrik ez, Noaoa agentziako langileek hitz egiten dute aire konpainia eta hotelekin, etengabe. "Saturatuta daude konpainiak; goiz oso bat pasa dezakegu telefonotik zintzilik". Protokoloak aldatu eta aldatu ari dira, eta horrek ziurtasun eza areagotu dezake agentzia eta bezeroengan. Airelineak ari dira bonuak eskaintzen bidaiariei, bat-batean ingresatutako diru guztia bueltatu behar ez dezaten. "Porrotera joango lirateke enpresa horiek bestela". Bidaia esperientziak Internet bidez hartu edo agentzia baten bitartez, desberdintasunak ikusten ditu Martijak: "Gu gaude harremanetan etengabe konpainia eta hotelekin, esperientzia daukagu, malgutasuna eta erraztasunak eskaintzen dizkiegu bezeroei, ezegonkortasun egoera horretan hori behar dutela iruditzen zait".

Bidaiak hartzerakoan, ekonomiari begiratu behar zaiola dio Martijak, "zalantzarik gabe"; baina baita beste elementu batzuei ere, dendaostekoak direnei: esperientziari, kudeaketari, eskainitako zerbitzuari... "Alde onari begiratu behar zaio: uste dut egoera honek are ageriago uzten duela agentzien balio gehigarri hori".


Giro hotza

Ipar-ekialdeko haizeak eta erdi-mailako geruzetako aire hotzak, lurrazalean tenperatura hotzak izatea ekarriko dute. Eguneko erdiko orduetan 6-7 ⁰C-tan joko dute goia termometroek.

Zeruan goizean hodei asko agertuko da, tantaxkaren bat botatzea baztertu gabe, elur moduan 800 metrotik gora izanik. Eguerditik aurrera zeruan ostarteak irekiko dira eta giroa argiagoa izango da.

Asteazkena (abenduak 4)

Giro lasaia izango dugu. Haizea aldakortu egingo zaigu, eguna amaitzerako iparraldetik finkatuz eta horrekin termometroek koska polita egingo dute gora, eguneko erdiko orduetan 11-13 ⁰C-tan joaz goia. Zerua ere argiago agertuko zaigu, batez ere, arratsalde erdirarte, non ostarte politak izango diren. Eguna amaitzerako berriz ere hodeiek zerua estaliko dute, baina bestelako ondoriorik gabe.


Master Cadenako aldeek adostasuna lortu gabe jarraitzen dute

Atzokoan batzartu ziren Madrilen Master Cadenako langileen ordezkariak eta enpresako zuzendaritza. Enplegu-erregulazio dosierra aurkeztu du enpresako akziodun nagusiak eta 700 langile kaleratzea aurreikusten du. Horien artean Irurtzungo biltegian lan egiten duten 28ak. Atzoko bilkura kaleratze baldintzen inguruko adostasunik gabe bukatu zen. Enpresak langileei eskaintza hau egin zien: lan egindako urte bakoitzeko 22 eguneko soldata, lehen baino bi gehiago, eta bi hilabeteko soldata. Langileek ordezkariek, berriz, bere eskaera pixka bat jaitsi zuten: lan egindako urte bakoitzeko 35 eguneko soldata, bost egun gutxiago, eta 15 hilabeteko soldata, guztia aldi berean kobratzekoa. Esan bezala, ez zen aldeen arteko adostasunik izan eta ostegunerako hitzartu dute beste bilera bat.


Babyauto Zarautz-Beltzak nagusi Bilboren aurkako partidan, 53-12

Beltzak taldeak egur handi samarra eman zion Universitario Bilbaori Michelingo berdegunean jokatutako kadeteen Euskal Ligako neurketan. Lerro guztietan jokatu zuten ondo, serio. Lehen minuturako Julen Fernandinok entsegua egina zuen. Hortik aurrerakoa Beltzaken joko erakustaldia izan zen.

Aimar Mitxelena, Ibai Mitxelena, Andoni Amonarrizek entseguak egin zituzten eta Xalbat Amilibia baloia hiru zutoinen artetik jaurtitzen fin aritu zen. Atsedenaldian markagailuak zioen emaitza 25-7.

Bigarren zatian ere Beltzaken indarra eta baloi jabetza agerian geratu zen. Lehenez gain, Oihan Corcherok ere egin zuen bere entsegua. Azkenean 53-12 garaile. Bestalde, larunbat goizean 16 urtez azpikoen taldeak 17-5 irabazi zion La Blancari.


Jendetza bildu da Orion, Kilometroak Gipuzkoako ikastolen festan

Omenaldia egin diete Orioko ikastolako lehen ikasleen gurasoei eta giroa bikaina izan da, goizean eguraldiak lagundu ez arren. ''Aurreikuspen guztiak bete dira'', lehen balorazioaren arabera.

Egun handia izan dute igande honetan Orion. "Erria Txikota!" lelopean, Kilometroak 2014 festa egin dute bertan, eta hainbat ekitaldi izan dituzte Gipuzkoako kostaldeko herrian: kontzertuak, umeentzako jolasak, ekitaldiak...

Goizeko lehen orduan, Josu Erguin Kilometroak jaiaren sortzaileak eta Antonio Campos Orioko Herri Ikastolako lehen zuzendariak eman diote jaiari hasiera txikota mutilotik askatuz.

Eguerdiko 12:00etan omenaldi hunkigarria egin diote Orioko Herri Ikastolako lehenengo ikasleen gurasoei, beraien "ausardia eta kemena" eskertuz.

Ekitaldian erakundeetako eta hezkuntza alorreko ordezkari ugari izan dira: Eusko Jaurlaritzaren izenean, Cristina Uriarte Hezkuntza Sailburuak lasaitasun mezua igorri die gurasoei, LOMCE legearen aurrean. Hizkuntza ereduen arloan lortutako adostasuna garrantzitsua izan dela esan du, baina argi utzi du Eusko Jaurlaritzak LOMCEren aurka egiten jarraituko duela legearen tresna guztiekin.

Giro bikaina izan da, goizean eguraldiak lagundu ez duen arren. Festa-giroa guneetara mugatzeaz haratago, Orioko Herri Ikastolak eskaintza ibiltaria indartu nahi izan du, jaia herri guztira zabalduz.

Lehen balorazioa

Antolatzaileek egin duten lehen balorazioaren arabera, ‘’aurreikuspen guztiak bete dira’’ aurtengo Kilometroak jaian, izan ere, Orio ‘’gainezka’’ egon da euri tantak gelditzearekin batera.

Ohar batan azpimarratu dutenez, Oriok erakutsi du, herri txikia izanik, ‘’jaia ondo antolatzeko gaitasuna’’ izan duela, ‘’bai erabakiak hartzeko eta baita azken uneko ezustekoei erantzuteko garaian ere’’.

‘’Eragile guztien artetik parte-hartze itzela izan da eta hori jarduera guztietan nabaritu da’’, gaineratu dute.

Eskaintza zabala

Euskal musika-taldeek txoko garrantzitsua izan dute egitarauan:

Ikastolako gunean, adibidez, Xabier Arostegi disko-jartzailea, Bi Bala eta Gozategi aritu dira. Bestalde, San Martin gunean, besteak beste, Skasti, Enkore eta Anje Duhalde igo dira agertokira, eta Arromendi kanpinean Perlak eta Etxepare Rapen musika entzun da.

Halaber, Aupistape gunean ere izan dute lekua musikariek. Tania de Sousaren abesti berrienek eta Esne Beltzaren doinu dantzagarriek arratsaldean dute hitzordua, ibilbideko laugarren gunean.

Bukatzeko, Triki Ta Ke, Willis Drummond eta Zea Mays gonbidatu dituzte Mendibeltzera.

Azken urteetan bezalaxe, edari alkoholdunen kontsumoa murriztearen aldeko apustua egin dute, eta, aurten, gainera, edalontziak etxetik eramateko deia egin du antolakuntzak. Gehientsuenek, ordea, ez dute jarraitu gomendioa. Garraio publikoa erabiltzeko deialdia ere egin dute Orioko Herri Ikastolako antolatzaileek.

Usurbilgo ikastolak hartu du orain lekukoa.


Reala azkar jaitsi da aparretik

Denboraldi osoko akatsak errepikatu ditu Realak Vila-realen zelaian, eta merezita galdu du. Emaitza izan da gauzarik onena, eta kanporaketak bizirik jarraitzen du.

Alferrik da. Izan entrenatzaile batekin edo bestearekin, izan konfiantzaz gainezka egonda edo ez, Realak lehengo lepotik du burua. Joan den igandean Bartzelonari irabazi eta guztiak hobera egingo zuela pentsatzen zuenak azkar etsi izango du. Eta ez da harritzekoa. Berriro ere, txuri-urdinek itxura kaskarra eman baitute gaur, Vila-realen zelaian, Espainiako Kopako final-zortzirenetako joanekoan. Partida hasiera txukuna egin arren, berehala egin dute behera, eta aurkaria baino askoz gutxiago izan dira. Egiari zor, Vila-realek asko barkatu du, gehiegi, eta emaitza bera izan da Realak lortu duen gauzarik onena. Besteak beste, eta emaitza arriskutsua izan arren, bizirik iritsiko baita itzulerako partidara. Neurketa hori datorren asteazkenean izango da, 20:00etan, Anoetan.

Hasi, ongi hasi dira donostiarrak. David Moyesek esana zuen ligak duela lehentasuna, baina bistan geratu da Kopari ere ez diola muzin egiten, ohiko jokalari asko zelairatu baititu hasieratik: C. Martinez, Iñigo, Markel, Granero, Prieto... Hori igarri egin da. Fresko hasi da Reala, erritmo bizian jokatuz eta aurkariari kosk eginez. Defentsako sendotasuna baliatuz, goian egin du presioa, eta gol aukera bat ere sortu du hastapeneko minutuetan. Finbogassonek Gabrieli baloia lapurtu eta aukera aparta izan du. Enegarrenez baina, ez du asmatu islandiarrak.

Bada, lehen ordu laurdena igarota, eta espero zen bezala, agintzen hasi da Vila-real. Bizi jokatzen eta Eñauten area ingurura gerturatzen. Orduantxe hasi dira Realaren gabeziak bistaratzen. Lerroak hautsita aritu dira txuri-urdinak, eta etxekoek lehen gol aukera garbia sortu dute 21. minutuan. Giovaniri txikitzeko baloia heldu zaio penalti puntura, eta huts egin du. Halere, urpekari horiak bere horretan jarraitu du, ideiak garbi zituela. Realak, bere aldetik, kontrako bidea hartu du. Jokoa lasaitu eta moteldu beharrean, noraezean jarraitu du. Atsedenaldira bitarte pare bat gol aukera garbi izan ditu Vila-realek, lehenik Pina eta ondoren J. Dos Santosen eskutik, baina ez du asmatu.

Lehenengoari bezala, bigarren zatiari ere ongi ekin dio Realak. Zelaian ongi jarrita eta talde itxura hartuta, behintzat. Baina, lehenengoan bezala, azkar egin du behera berriz ere. Azkarregi. Eta, gainera, kontraerasoan ateratzeko aukerak alferrik galdu ditu. Batez ere, Finbogassonen lan txarraren erruz. Hori ikusita, aldaketa bikoitza egin du Moyesek. Islandiarra eta Hervias kendu eta haien ordez, Agirretxe eta Canales zelairatu ditu. Dudarik gabe, asmatu du.

Hobekien zenean, kolpea

Edo hala zirudien behintzat. Izan ere, bi jokalari horiek arnas pixka bat eman diote taldeari. Ordea, hobekien zegoenean, kolpea jaso du Realak. Granero eta Prietoren artean zelai erdian baloia galdu, eta etxekoek lehen gola egin dute, 71. minutuan. Bruno Sorianok pase itzela eman dio Cheryshevi, eta hark ederki gurutzatu du baloia. Eñautek ere zerbait gehiago egin zezakeen. Hortik aurrerakoa nahi eta ezina bihurtu da gipuzkoarrentzat. Gol aukera garbi-garbiak ez sortu arren, agintzen jarraitu du Vila-realek. Hori bai, erakutsi duen nagusitasuna aintzat hartuta, motz geratu zaio emaitza. Horrek itxaropena pizten dio Realari.


Illunbera, bertsoaz gozaraztera

Entzuleen gustuko saioa egin eta ale gogoangarriak uzteko helburua dute Gipuzkoako Txapelketako zortzi finalistek.


Larrasoloetak igoera lortu du, espero zen lez

Larrasoloeta xake taldea Euskal Ligako Lehen Mailan ariko da datorren denboraldian. Azken jardunaldian igoera lortzeko matematikoki behar zituen bi puntuak lortu zituzten, Erandioren aurka. Ez zen sorpresarik izan.

kuidatuta. Atzetik, zaldi beltz bat abiadura bizian zetorren, burua tente eta apatxak zorrotz, hutsik txikiena baliatzeko prest. Zaldi Baltzak Barakaldoren aurka jokoan zeuden lau puntuak batu zituen. Durangarrak, ordea, helmugatik oso gertu zeuden; pausu bakarrera zuten igoera. Horrela, erakustaldi ikaragarririk gabe, beharrezko puntu biak eskuratuz, Bizkaiko errege bihurtu ziren. Elorriarrak puntu erdira soilik geratu dira.

Aipagarria da eskualdeko bi taldeen lana. Hogei puntutik pasatu diren bakarrak izan dira (21,5 Larrasoloetak, eta 21 Zaldi Baltzek) eta partida bana besterik ez dute galdu denboraldi osoan (Balmasedaren aurka durangarrek, eta Zornotzaren aurka elorriarrek). Horrez gainera, lehiaren bat 4-0 irabaztea lortu duten talde bakarrak ere izan dira.

Abadiñok amaiera lasaia

Abadiñok ere baditu pozik egoteko arrazoiak. Liga oso exijentean, etxeko mutilekin mailari eusteko balentria lortu du. Azken jardunaldia patxadan igaro zuten. Ia ezinezkoa zen azpiko laurek lehen lauren kontra irabazi eta Abadiño zuloan sartzea, eta ez zen horrelakorik gertatu. Fomento-Beraun, Oberena eta Rey Ardid taldeek galdu dute maila. Horiek utzitako lekua Zuri Baltzak, San Viatorrek eta Ruta de Europak beteko dute. Azken partidan, abadiñarrek bina berdindu zuten Arlutzen aurka. Liga Grosek irabazi du, Sestaoren aurretik.


Ura, argia eta hesia ez dizkiete kendu, oraingoz

Ziburuko ikastolari gaur bukatu zaio Kaskarotenea ikastolan egoteko epea. Gaurtik aitzina egunero 100 euroko isuna ordaindu beharko dutela eta, sostengua ematera deitu dute.

Lanak bukatzeko ikastolak traba egiten duela dio herriko etxeak. Irudian, gibelean eskola publikoa, tartean hesia, eta aitzinean Kaskarotenia ikastolako jolas eremua./ HITZA

Guy Poulou auzapezak irailaren 4ean ikastolari bidalitako gutun batean adierazten zuen gaurtik aitzina ura eta argirik gabe utziko zuela ikastola. Eskola publikoa eta ikastola banatzen dituen hesia kenduko ziela ere jakinarazten zien gutunean. Gaur goizean ordea, oraindik zutik zegoen hesia, eta haurrek arazorik gabe hasi ahal izan dituzte klaseak, ura eta argia lagun.

Mehatxuak zutik dirau hala ere, eta ikastolako kideek badakite edozein unetan geldi daitezkeela oinarrizko baliabide horiek gabe. Laida Mugika Kaskaroteniako lehendakariak salatu du agindutako neurriek haurren segurtasuna kolokan jartzen dutela, eta gehitu du hori ez dela erabaki judizial bat, Guy Poulou auzapeza eta bere talde osoaren erabaki politikoa baizik. Izan ere, epailearen aginduan ez da ura, argia eta hesia kentzeko betebeharrik ageri. Herriko etxearen arabera, moldaketa horiek egitea beharrezkoa da eskolako obrek segitzeko irailaren 15etik aitzina. Ikastolako ordezkariek alta, adierazi dute langileekin hitz egin ondoren, hori gezurra dela, ikastolak ez baitu obren aitzinatzea trabatzen.

Larunbatean SudOuest kazetak argitaratutakoak kontraerrana agerian utzi duela salatu du Mugikak. Izan ere, bertan Poulouk erraten du “ikastolarekin akordio bat bilatuz gero eta hamabost egun baino gehiagoz gelditzen ez badira”, beranduago kenduko dizkiela argia, ura, eta hesia. Dena den, ikastolari zuzenean ez dio deus erran auzapezak.

Klaseak egunero bezala hasi ahal izan dituzten arren, gaurtik aitzina 100 euroko isuna ordaindu beharko du ikastolak egunero. Mugikak azaldu duenez, uxerra pasa beharko litzateke lehenik, haurrek ikastolan jarraitzen dutela ziurtatzera, eta horren ondotik hasiko lirateke isuna ordaintzen. Dirua lortzeko Euskal Herri osoari zabaldu diete laguntzarako deia. Jadanik 1600 euro inguru bildu dituzte –hamasei egunez isuna ordaintzeko adina– , eta eskerrak eman nahi izan dizkiete laguntza eman dieten guziei. Hala ere, oraindik diru gehiago beharko dutela azpimarratu dute, batik bat aterabide pribatu bat atzeman behar izanez gero. Elkarteekin ere hasiak dira mintzatzen, eta bertzeak bertze, Irrien Lagunak-eko kideak ortzegunean joanen dira ikastolara, sostengu bideo bat grabatzera.

Gurasoak atzo arratsaldean bildu ziren aterabideak bilatzen jarraitzeko. Herriko etxearekin hitz egitea ez dute baztertzen, ikastolaren ustez, aterabideak badaudelako, baina auzapezak deitu ezean, haiek aterabide pribatuen bila arituko direla argitu dute. Pantxo Olzomendi gurasoak herriko etxearen borondate falta salatu du, eta auzapezaz gain, bertze hautetsiek ere ardura dutela gehitu. Guy Poulouren zerrenda berean dago Iñaki Ibarloza EAJko kidea, herriko etxeko euskara arduraduna. Olzomendik haren isiltasuna salatu du, eta adierazi eskuindarra izan arren, abertzalea dela, eta ikastola lagundu beharko lukeela. Mugika ere iritzi berekoa da: “Gehiengoan dago baina ez du deus egiten. Behar luke dimititu argiki; ez dakit nola ez den lotsatzen”.

Kaskarotenea ikastolako haurrek iragan astean ekin zioten ikasturteari.


Hainbat epailek uste dute ez dagoela "inolako" deliturik preso politikoen alde egindako lanean

Euskal Preso Politikoen Kolektiboaren bitartekarien, abokatuen eta Herrira, Etxerat eta Jaiki Hadi elkarteetako kideen jarduera "terrorista" gisa hartu ezin dela adierazi dute Frantziako eta Espainiako hainbat epailek. Zehazki, Espainiako Auzitegi Nazionaleko José Ricardo de Prada epaileak, boto partikular batean, honakoa adierazi du: "Legediaren barruan egindako presio sozial eta politiko baketsua, antolatua izanda ere, helburu jakin batzuk lortzeko nazioarteko presioaren gisan, ezin da kriminalizatu 'per se', eta, are gutxiago, berehala jarduera terroristagaz lotu, jarduera horregaz bat egin ez arren".

11/2013 sumarioan, 47 pertsonen auzipetzeari helegitea jarri zioten defentsako abokatuek, baina atzera bota zuen Auzitegi Nazionaleko zigor salako 2. sekzioak, irailaren 26ko auto batean; De Pradak ez zuen bat egin erabakiagaz.

Auzipetuek "ETAren espetxe frontea" osatzen zuten, instrukzioa egin zuen Eloy Velasco epailearen arabera. Tesi hura berretsi du orain zigor salako 2. sekzioak, Concepcion Espejel eta Juan Pablo Gonz´lez epaileen babesagaz. De Pradak, ordea, ez du deliturik ikusi: auzipetzeak Poliziaren "interpretazio subjektiboetan" oinarritu izana kritikatu du, eta azaldu du aztertutako zantzuek erakusten dutela auzipetutako pertsona eta talde horiek ez direla "erakunde terroristako kide", eta lagundu ere ez dutela egin jarduera horretan: "Ez dira ETA".

Emilie Martin epaile frantsesak ere tesi horren alde dago. Hala adierazi zuen Paueko Auzitegiak (Frantzia), urriaren 18an, Francois Legrand epailea buru zela: "Egotzitako delituak ez datoz bat azterketa penal objektibo bategaz"; Espainiak bidalitako informazioan gertaeren eta delituen arteko "lotura logikorik" ez dagoela ebatzi zuten.

Alfonso Zenon abokatuak sarean nabarmendu duenez, adierazpen bi horietatik ateratako ondorioek auzipetu guztientzat balio dute. Eta, beraz, baita Arantza Zulueta abokatu lemoiztarrarentzat ere (Puerto III (Espainia) kartzelan daukate bakartuta 2014ko urtarriletik, 11/2013 sumarioa dela-eta, behin-behineko espetxealdian). Hura askatzeko eskaera ere ukatu du Auzitegi Nazionalak.

Horren harira, Zuluetaren behin-behineko espetxealdia luzatzeko arrazoirik ez dagoela ere esan zuen De Prada epaileak, eta Auzitegi Nazionalari dagokiola abokatu presoaren giza eskubideak babesteko neurriak hartzea.


Isuri toxikoentzako alarmen inguruan hitzaldia

enpresentzat

Informazio-hitzaldia izango da gaur, eguerdiko 12:30etan Udaletxean, enpresetan isuri toxiko bat izango balitz abisua pasatzeko jarriko diren sirenen inguruan. Eusko Jaurlaritzako Larrialdietako arduradunek herriko enpresei zuzendutako hitzaldia da eta modu honetara informazio neurriak hartu ahal izango dituzte enpresek eta beren planetan hemen emandako gomendioak sartu. Udaleko Ingurumen eta Babes Zibileko arloek dei egin die herriko enpresetako segurtasun gaietako arduradunei hitzaldi horretara joateko.


San Asensio bodegara irteera, datorren asteburuan

48an jaiotakoek irteera antolatu dute datorren asteburuan, San Asensio Bodegara. Bodega bisitatzeaz gain, Najera, Briones eta Gasteizera ere joango dira. Irteera goizeko 08:00etan egingo dute, Atsegindegitik.


Madrilera joateko deia

Hileko azken astelehena izanik, kalerik kale aldarrikatu dituzte pentsio publiko duinak gaur eguerdian, manifestazioa eginez. Bertan, besteak beste, Madrilen egingo duten manifestaziora bertaratzeko informazioa helarazi dute.

Urriaren 11n Madrilen "pentsio duin eta publikoen aldeko" manifestazioa egingo dute. Bertan bat egingo dute irailaren 23an Bilbotik Madrilera oinez abiatu ziren pentsioak babesteko martxak eta urriaren 15ean Rotatik abiatuko den bigarrenak.

Eta hain justu, hara joateko dei egin eta bertaratzeko informazioa helarazi diete pentsioen aldeko asteroko protestara batu diren herritarrei gaur eguerdian.

Goizaldean abiatu

Haren arabera, Eibartik autobusa izango da Madrilera joateko; izena emateko aukera dago irailaren 30era arte, honako telefono zenbakian: 637 12 21 26.

Autobusa 03:00-04:00ak aldera abiatuko da, ze Madrilgo manifestazioa 11:00etan hasiko da. Eta buelta, berriz, 14:30ean Madrildik irtenda egingo dute.


Uztaro Haur Eskola eta Habeari "karguak" bueltatzea izan ziren udalbatzarreko gai nagusiak

Uztaroren eta Udalaren artean hitzarmena egitea erabaki dute, eta Udalak Partzuergoarekin beste bat egin beharko du

Habeari dagokionez, alkateak Udalak "Azpeitiko gobernua desestabilizatuko duen erabakirik" ez duela hartuko esan du

Uztaro Haur Eskola eta Udalaren artean lankidetza hitzarmena egitea erabaki zen, osteguneko hileroko udalbatzarrean, irailaren 1ean Uztaro Partzuergoan sartuko baita.

Uztaroren inguruan Habeako Miren Odriozolak galdera batzuk egin eta Ana Mendizabal (EAJ) Hezkuntza eta Euskara batzordeburuak erantzun zituen. Uztaro Haur Eskolak gaur egun egoitza berria du Euskal Herria kaleko 47-48 eta 49 zenbakian. Lokal hori Udalak jarri eta egokitu du. Eta oraindik Udala eta Partzuergoaren arteko hitzarmena egitea falta da, haur eskolaren kudeaketa eta pertsonala partzuergoaren esku egongo direlako datorren ikasturtearen hasieratik aurrera.

Uztaroko orain arteko langilegoa mantendu eta Azpeitiko Ikastola Karmelo Etxegaraiko langile bat gehitu dela adierazi zuen Mendizabalek. "Baina aurrerago oposaketak aterako dira, hala ere orduan gaur egungo langileen esperientzia-eta kontuan hartuko da". Uztaro Haur Eskolako prezioetan aldaketarik ez dela egon ere esan zuten osoko bilkuran. "Mantendu egingo dira prezioak eta zerbitzuak. Baina ordainketa bi zatitan egingo da, zati bat Jaurlaritzak kobratuko du, eta bestea haur eskolako guraso elkarteak kudeatuko du, bazkariak-eta haur eskolan bertan prestatzeko".

Udalak, Super BM supermerkatua 900 metro karratura handitzeko baimena ematea ere erabaki zen, EAJ eta PPko aldeko bozkekin, PSE-EE eta Habearen abstentzioarekin eta EAren ezezkoarekin.

Habeari karguak bueltatzeko eskaera

Osoko bilkurako gaiak erabaki ondoren galderen txanda heldu zen. Habeako Iñaki Errazkinek hartu zuen lehen hitza, "guri dagozkigun eta lapurtu dizkiguzuen karguak itzultzeko eskatzen dugu. Azkoitiko Udalean garbi gelditu da LOREG 182.2 artikuluaren bidez posible dela, eta Udaleko dinamikari kalterik ez diola egiten". Herritarrak ere joan ziren batzar aretora Habeakoei babesa eman eta "herriaren hitza errespetatzeko" aldarrikatuz. Bi urtetan "egoera antidemokratikoa" jasan dutela eta beste bi urtetan egoera hori jasateko prest ez daudela azaldu zuten ezker abertzalekoek. Alkateak, gaia askotan eztabaidatu dutela eta arrazoiak behin baino gehiagotan eman dituela erantzun zien. "Udalak Azpeitiko gobernua desestabilizatuko duen erabakirik ez du hartuko eta gure alderdiak (EAJ) hartzen duen erabakia errespetatuko dugu", azaldu zuen alkateak. Eztabaidan ari ziren bitartean EAJ, EA, PP eta PSE-EEko zinegotziak aretotik irten ziren.

Habeako legez kanporatutako zinegotziak ez ziren aulkietatik mugitu eta egoera aldatu ezean "salaketa dinamikarekin" jarraituko dutela adierazi zuten. Haiekin batera herritarrak ere gelditu ziren udaletxean, eta baita Julian Eizmendi alkatea eta Jabier Altuna EAJ-ko zinegotzia ere. Eztabaidan jarraitu zuten eta herritarrek pankarta bat ere zabaldu zuten udaletxeko balkoian. Plazara Ertzaintza ere agertu zen. Eztabaida bukatu eta inolako istilurik gabe jendea bere kabuz atera zen udaletxetik


Asiako liztorraren kabia kendu dute Zaldibian

Gaur arratsaldean, Zaldibian, Zubiaurreko sahatsetik kendu dute Ordiziako suhiltzaileek.


13. EiTB Focus: EAJk irabaziko lituzke hauteskunde orokorrak EAEn

Gizakerrek EiTBrentzat apirilean egindako inkestaren arabera, Gipuzkoan lehia estua edukiko lukete Elkarrekin Podemosek eta EH Bilduk bigarren postua eskuratzeko.

Euskal Irrati Telebistak (EiTB) 2019ko apirilean kaleratu zuen EiTB Focusen 13. inkesta. Orduko hartan, apirilaren 28an egitekoak ziren hauteskunde orokorretan EAEko herritarrek zuten boto asmoari buruz galdetu zuten.

Apirilaren 16an eta 17an telefono bidez 1.200 herritarrei egindako telefono bidez inkestaren arabera, EAJk irabaziko lituzke bozak, botoen % 28,9rekin eta sei ordezkarirekin

Lehen atal horren arabera, jeltzaleek Elkarrekin Podemosi aurrea hartuko liokete (bigarren indarra izango litzateke, beraz, azken hori). Alderdi morean babesen % 22 eta lau eserleku lortuko lituzke. Elkarrekin Podemosek gertu izango luke PSE-EE, botoen % 17,8rekin eta lau diputaturekin. EH Bildu litzateke EAEko laugarren aukera, botoen % 16,5ekin eta hiru eserlekurekin. Azken tokia PPrentzat litzateke (botoen % 9,4 eta ordezkari bakarra). Ciudadanosek eta Voxek ez lukete ordezkaritzarik lortuko.

Bigarren atalean, biharamunean kaleratutakoan, xeheago aztertzen ziren balizko emaitzak, lurraldeka. Inkestaren arabera, EAJ gailenduko litzateke Bizkaian eta Gipuzkoan; Araban, berriz, Elkarrekin Podemos izango litzateke garaile.

Azken lurralde horri erreparatuta, alderdi morea litzateke bozkatuena Araban, eserleku bat eskuratuta (botoen % 23). EAJk, PSE-EEk eta PPk ere ordezkari bana lortuko lukete. EH Bilduk, ordea, ez luke diputaturik erdietsiko lurralde horretan.

Bizkaian, jeltzaleak izango lirateke garaile, hiru eserlekurekin (botoen % 32,3). Elkarrekin Podemos bigarren indarra izatera pasatuko litzateke, botoen % 21,8 eta 2 eserleku lortuta. PSE-EEk ere bi eserleku lortuko lituzke, eta botoen % 18,1. Azkenik, EH Bilduk eserleku 1 eta botoen % 14,2 lortuko luke

Gipuzkoan EAJren garaipena aurreikusi bazuten ere (bi eserleku eta botoen % 26,7), bigarren indarra eskuratzeko lehia iragarri zuen inkestak. Hala, Elkarrekin Podemosen eta EH Bilduren artean, eserleku bat egongo litzateke jokoan. Apirileko EiTB Focusen arabera, koalizio abertzaleak eserleku bat galduko luke, Elkarrekin Podemosen mesedetan. PSE-EEk aulki bat eskuratuko luke.

Fitxa teknikoa

EAEn bizi diren 1.200 pertsonak (Arabako 400, Bizkaiko 400 eta Gipuzkoako 400) parte hartu zuten Gizakerrek EiTBrentzan egindako inkestan.

La= ±% 2,83, konfiantza-maila % 95, p=q=0'5, EAEko datuetarako.

Inkesten % 27,4 euskaraz egin ziren, eta gainerako % 72,6, gaztelaniaz. Inkesta egiteko hautatutako udalen populazio-tamainagatik haztatutako erabateko emaitzak izan ziren.

Landa-lana 2019ko apirilaren 16tik 17ra bitartean egin zuten, elkarrizketak telefonoz eginez.


Hitanoaren moldaerak jaso dituzte Seguran

SEGURA // Segurako Hitz edo Irri, Euskaraz Elkarri euskara elkarteak hitanoaren Segurako moldaerak jaso, eta erabiltzen diren aditz formak zehaztu eta bildu nahi izan ditu. Horretarako, pasa den ostiralean, hika erabiltzen duten hainbat gizon-emakume elkartu ziren kultur etxean, kafearen bueltan jarritako hitzorduan.


Gaga eta Bieber lehian, YouTuben mila milioi bisita lortzeko

Lady Gagaren bideoek 968 milioi bisita izan dituzte orain arte eta Justin Bieberrenek, berriz, 899 milioi. Baina bietako zeinek lortuko du marka haustea?

Musikaren munduan bakoitzak bide ezberdin bat aukeratu badu ere, Interneten lehiakide gogorrak dira Lady Gaga eta Justin Bieber. Izan ere, bi abeslari hauek YouTuben mila milioi bisita lortzeko lehian dabiltza une honetan.

Dena den, azkar bukatuko da lehia, bietako batek laster lortuko baitu bideoen atari ezagun honetako guztiak haustea.

Oraingoz Lady Gagaren bideoek 968 milioi bisita izan dituzte, Youtuben kantariak duen atari ofizialean. Justin Bieberrek, bere aldetik, 899 milioi bisita jaso ditu.

Aurreikusitakoaren arabera, "Telephone" kantu ezagunaren egilea izango da mila milioi bisita lortzen lehena. Hirugarren tokian, berriz, Michael Jackson aurkitzen da, 600 milioi bisitarekin.

Bideoklipik ikusiena

Lady Gaga mila milioi bisitatik hurbilen dagoen artista bada ere, Justin Bieberren "Baby" bideoklipa da Youtuben bisitari gehien izan dituen bideoa.


Bihartik aurrera garagardoa ere bai eguenetako 'pintxo-poteoan'

Dagoeneko urtebete baino gehiago darama martxan eguenetako 'pintxo-poteoak'; herriko hainbat tabernatan ardo ondua eta pintxoa euro baten truke ematen dute eguen iluntzetan. Bada, bihartik aurrera ardo onduaz gain garagardoa ere eskainiko dute Arrasateko tabernariek; Amstel botila, hain justu ere.

Egun guztian zehar euro baten truke emango dute garagardoa eta pintxo-poteoaren orduan, pintxoa gehituko diote garagardoari. Bihartik aurrera, beraz, Monte, Hilarion, Lorategi, Dublin, Zuk nahi eta Hotel Mondragonen euro baten truke ohiko pintxoarekin batera garagardoa ere edan ahalko da.

Horrez gain, tabernariek azaldu dute maiatzean, ekainean eta irailean cava ere emango dutela pintxoarekin batera; hilabete horietako azken eguenetan emango dute cava. Urrian, Maritxu Kajoi egunaren ostean, cava eman zuten pintxo-poteoan eta eskaintzak izandako arrakasta ikusta hilean behien cava ematea erabaki dute.

Hori baina, maiatzetik aurrera izango da. Oraingoz, eta bihar hasita, garagardoaren eskaintzarekin hasiko dira. Ea ardo onduak bezainbesteko arrakasta duen.


Xabier Barber: Aberastuak eta pobretuak

Munduko herri aberatsen gehienak (Amerikako Estatu Batuak, Kanada, Japonia eta mendebaleko eta erdiko Europakoak batez ere) beste herriak pobretzen aberastu direlakoan nago, tokian tokiko eliteen laguntzaz. Adibide asko dago, haien artean Afrika, ia osoa, mingarriena ziur aski.

Alde batetik, bertan dauden lehengaiak, mineralak eta petrolioa batez ere, lapurtuz. Beste aldetik, armak salduz, bai gobernu "legitimoei", baita oposizioko taldeei ere. Horrek guztiak herri pobretuen betiko estruktura sozial eta ekonomikoen desagerpena, edo, gutxienez, desestrukturazioa, ekarri du.

Oraintxe bertan Frantziako gobernu "sozialistak", komatxo artean, Maliko liskarrean parte hartzea erabaki du, bertako gobernua lagunduz. Politika altruista? Bai zera! Galdera horri zuzen erantzuteko, lehenbizi beste hainbat galderari erantzutea derrigorrezkoa izanen zen. Ze interes ekonomiko ditu Frantziak Maliko lurraldeetan? Zenbat arma eta estrategia militar berri probatuko ditu armada frantziarrak? Zenbat arma frantziar dituzte matxinatuek? Ze punturaino jaitsi da Frantziaren eragina Afrikan?

Ene ustez, mundu justuagoa lortzeko, baita gure herrialdeetan ere, bakean utzi behar ditugu herri pobretuak edo, zerbait egitekotan, desegin duguna berregiten lagundu, haien eran, ez gure eredua inposatzen saiatuz. Bestela, jai dugu.


Adarrak jartzea

Kuadrillakofeministak antzina gainditu zituen heteroaraua, maitasun erromantikoa eta gidabaimeneko azterketa praktikoa; ez ditu sinesten telefono konpainietako komertzialen, albistegietako aurkezleen eta apaizen, imanen, errabinoen kontakizunak. Eta, hara non, lagun batekin kafe bat hartzeko elkartu berritan, urliari berendiak adarrak jarri dizkiola errebelatzen dion hark. Atentzioa eman dio adiskidearen espresioak kuadrillako feministari, aspaldian ez du-eta horrelakorik entzun; adarrak jarri, kitsch samarra iruditu zaio eta bere izebareneko flamenko itxurako kikara arrosekin akordatu da. Hortixe ondorioztatu du zein garaikidea den bere ingurunea eta zeinen antigoalekoa lagunarena (alegia, zeinen garaikidea den bera eta zein antigoalekoa laguna); berak ez bailuke halakorik esango (nola ba? ), berendia sandiarekin liatu dela esango zukeen berak gehienez. Ordea, horrelako esklusibaren bat kontatzen duenak neurriko erantzuna espero izaten du, eta hantxe dauka adiskidea, zain: inportantzia kendu dio kuadrillakofeminista politikoki zuzenak, bakoitza libre da bere gorputzarekin gura duena egiteko eta beste. Eta oroitu du zelan, behinola, adarrak jarri zizkion hartaz mendekatuko zela zin egin zion bere buruari; institutuko talde-argazkian adarrak jarri zizkion atzeko ilarako hartaz, esan nahi baita. Ez, gero, kuadrillakofeministaz okerrekorik pentsa.


Gerra turismoa

2011ko apirilean, ETAren su-etenak behin eta betirakoa izateko itxura guztiak zituenean, eta ezker abertzaleak alderdi politiko legal bat eratzeko modua ikusten zenean, hainbat gertaera jazo ziren batera, euskaldunaren eguneroko bizitza lehendik korapilatua harik eta gehiago bihurritu zutenak.

Frantzian tiroketa izan zen, jendarmeen kontrol batean, eta mundu guztia joan zitzaion ezker abertzaleari kontu eske. Indarkeria gaitzetsi, Gernikako Akordioa betetzeko eskatu, eta bide politikoak hobetsi zituen Sortuk.

30 urtez kartzelan eduki ondoren, libre utzi zuten Jose Mari Sagardui Gatza.

Urte hartan Trebiñon hasi zen Korrika, eta jende ugari bildu zuen harik eta Donostiara iritsi zen arte. Identitatearen berrikuste orokor baten baitan, euskaldun izatearen nekea zegoen giroan, eta Korrikak lortu zuen neke hori pixka bat arintzea. Euskaraz bizitzea zaila zen lekuetan egin zitzaion harrerarik beroena, Iruñean, esaterako, edo Hendaian. Arnasestuka, transmisioa zen gehien aipatzen genuen hitza.

Eta Esnaola anaiak atxilo hartu zituzten. Hemen zeuzkaten gordeta, baserri honetantxe, armak eta lehergailuak, ia tona bat, ordura arte Espainiako partean atzeman zuten arsenalik handiena.


Datorren igandean bilera

Osinagako auzo elkarteak deituta, datorren igandean, hilak 27, bilera egingo dute auzoan. Besteak beste, honako gaiak jorratuko dituzte: aurreko urtearen balorazioa, Olazagirreren epaia, aurtengo egutegi eta egitasmoak eta auzoaren beharrak. Eguerdiko 12:00etan, Harriatsuko eskolan.


Kulturarteko bizikidetza sustatzeko programa garatuko dute Busturialdean martxoaren 31n hasita

Beste behin, Busturialdeko Gizarte Zerbitzuen Mankomunitateak eskualdeko 13 herritan garatzeko Ekialdeko Europa, Itsaso Beltza programa antolatu du. Kulturarteko bizikidetza sustatzea eta horretan sentsibilizazio lana egitea da antolatzaileen helburua. Izan ere, «kultur-aniztasuna, dagoeneko, eguneroko errealitatea da gure eskualdeko herri denetan; 65 herrialde ezberdinetako auzokideek osatzen baitute bertoko biztanleriaren %6,8a».

Martxoaren 31n jarriko dute martxan Mendatan eta urtarrilaren 5ean bukatuko da Ereñon. Parte hartu nahi duenak izena herri bakoitzean eman beharko du.

Eskualdeko 4 eta 12 urte bitarteko umeei zuzendutako programa da, eta bertoko herrietako udalekuen eta ludoteken bitartez gauzatu dute azken zazpi urteetan.

Aurrekoetan Asia, Amerika edo Afrika hartu izan dituzte abiapuntu, eta, oraingoan, berriz, Itsaso Beltza izango dute ardatz. Hala, bere inguruan dauden herriak (Errumania, Bulgaria, Ukrania, Errusia, Moldavia, Turkia…) bisitatuko dituzte.

Busturia, Elantxobe, Ereño, Errigoiti, Foru, Gautegiz Arteaga, Ibarrangelu, Gernika-Lumo, Mendata, Morga, Mundaka, Muxika eta Nabarniz herrietan gauzatuko dute programa, eta udalerri bakoitzak bere ordutegi eta egunak izango ditu.


Arrasatear bat auto istripuan hil da

Azken ordua (11:00): Hiru hildakoen artean Arrasateko Ohiana Torrealdai eta Lantziegon bizi zen Lourdes Arrieta daude. Azken hau gainera Lantziegoko Ikastolako lehenengo irakaslea zen.


Espainiako Mushing txapelketan podiumera igo dira Rodriguez eta Kobeaga

Iskander Rodriguez bizikleta gainean, bere txakurragaz

Espainiako Mushing Txapelketa jokatu zuten joan den asteburuan Polientesen (Kantabria, Espainia) hainbat parte hartzailek. Busturialdeko ordezkaritza ere, bertan izan zen; hain zuzen, Arratzuko Iskander Rodriguez eta Ereñoko Iskander Kobeaga izan ziren lehian, beste hainbat musherregaz batera, eta horiek podiumera igotzea lortu zuten. Kobeagak bigarren egin zuen bizikleta gainean, eta Rodriguezek, berriz, hirugarren. Azken horrek, gainera, bigarren saria jaso zuen patinetean.

Kobeagak lehenengo bost onenen artean egitea espero bazuen ere, bigarren saria eraman zuen etxera; ahal zuena eginda, «oso pozik» agertu da, lehenengotik 30 segundora.

Rodriguez ere, «pozik» da lasterketan lortutako emaitzagaz, eta, lorpen horietan bere txakurrek asko lagundu dutela aitortu du; «bikain» aritu baitziren. «Penaz» hartu du arratzuarrak patinete gainean lortutako bigarren postua; izan ere, lehenengoarengandik soilik 6 hamarrenera ailegatu zen helmugara. Sari horregaz, dena den, konformatzen dela azaldu du.

Batarentzat zein bestearentzat lasterketa «gogorra» izan da asteburukoa, azaldu dutenez, «basa asko» izan zen, eta bertatik igarotzea zailtzen zuen horrek.

Espainiako Kopako azken hiru lasterketak egitea geratzen zaio orain ereñarrari. Sailkapen orokorrean lehenengo postuan da, momentuz, 22 urteko gaztea, eta martxo inguruan izango du hori ziurtatuko duen azken lasterketa. Aurten, gainera, inoiz lehiatu ez dituen lasterketetan parte hartuko du Busturialdeko gazteak; alegia, elurretan.

Rodriguezek, bestalde, urtarrilaren 4tik 10era lehiatuko duten lasterketa du orain xede. Hain justu, lera gainean ariko da Italiako Alta Via lasterketan bertoko musherra. Zortzi txakur izango ditu orduan bidelagun, eta ondo moldatzeko, aurki hasiko da entrenatzen elurretan.

Iskander Rodriguez patinetean, bere bi txakurrekin


Lauburu liderraren kantxara doa

Datorren larunbatean Lauburu Zaragozara joango da, arratsaldeko 16:00etan kategorian buru doan Unizar Ebrosala A.D. taldearen aurka jokatzea.

Belabietan Fuenmayor taldeari irabazi ondoren, Lauburu, Ebrosala, Pinseque eta Zierbenaren atzetik laugarren postuan dago. Ibartarrak lehenengo hamabi jardunaldietan egindako 7 garaipen, berdinketa bat eta 4 porrotekin lehia bizian daude lehenengo hiru postuetan sartu eta datorren kanpainan Errege Kopa jokatzeko eskubidea lortzeko.

22 punturekin, aldeko 45 gol eta 29 kontrako dituztelarik, txapelketaren une hauetan eta II. Multzo honetan, gol gutxien jasan duen taldea da. Mikel Diestrok piparreroen gaurko egoera izan du hizpide: “Taldeak, jokua eta emaitzei dagokienez, dinamika baikorra du, bereziki defentsan. Talde guztia ari da ekarpena egiten eta asko nabaritzen da, gehienbat, larunbateko bezalako partiduetan, non lesioengatik edota lanarengatik, jokalari batzuk falta ziren (Loitzun, Arros, David, Endika). Aste honetan are okerrago gaude jokalarien bajei dagokienez baina ilusio handiarekin eta gure taldea zailtasunean hazi egiten dela ziur egonda goaz”.

Datorren jardunaldian kategoriako buru den Unizar Ebrosalaren aurka jokatuko dute. Partidu zaila ibartarrentzat. Aragoiar taldea iazko kanpainan igo zen Bigarren B Mailara baina II Multzo honetan faborito da jada. Carlos Silva eta Michel Cantinek zuzendutako taldea 2010-2011 denboraldian ligako txapelduna izan zen garai bateko Lehenengo A Nazionalean (gaur egungo Bigarren B) eta 2011-2012ko denboraldian Bigarren B Mailan lorpen bera izan zuen.

Ekonomia-krisi bat medio, kategoria honetarako behar haina aurrekonturik ez, eta ez igotzeko erabakia hartu zuten, bi denboraldi jarraian Hirugarren Mailan jokatu eta liga irabazi zutelarik. Iazko denboraldian Bigarren B Mailan debutatu zuten berriro eta kanpaina bikaina egitea lortu zuten, sailkapeneko podiuma lortzeko borroka bizian ibili ostean.

Beraz, Laubururentzat aurkari gogorra, eta aldi berean, ibartarrak sailkapeneko lehenengo postuak lortzeko baleko hautagaiak direla erakusteko parada. “Datorren norgehiagoka guretzat erronka handia da, aurkaria kategoriako buru da, bakarkako bikainekin taldeko jokua erakusten duena, ongi landutako estrategia du eta edozein eraso zapuzteko defentsa ezin hobea”, zioen Mikelek.

Ibartarren espedizioa, 11:30ean aterako da Belabieta kiroldegitik Zaragozara bidean. Elkarteak, izena ohiko tokian emanda, bazkideak partidua ikustera joatea gonbidatzen ditu.


Kalakan-en emanaldi bikoitza Arbizun

Larunbatean, 17:00etan eta 20:00etan Arbizuko ekokanpineko Amari yogan izanen da emanaldia.

Kalakan taldeak bi kontzertu akustiko eta intimista eskainiko ditu bihar Arbizun. Thierry Biscaray Ttirrittek, Jamixel Bereauk eta Xan Errotabeherek emanaldian Elementuak diskoko doinuak aletuko dituzte. 14 pieza dira eta haien artean instrumentalak, ahots hutsekoak, euskal kantuen moldaketak eta haien sorkuntzak tartekatzen dira.

Emanaldirako sarreren erreserbak egin nahi dutenek 630 777 130 telefonora (Omkar) edo nebani9@yahoo.es e-postara idatzi beharko dute. Aldez aurretik 15 euro eta lehiatilean 20. Emanaldien artean, kontzertu bikoitzera joaten direnek den pintxo-poteaz gozatzeko aukera izanen dute.


COVID-19 eta publikotasunaren zentzua EHUn


Aste Nagusia, Su Artifizialen Nazioarteko 51. Lehiaketa, Estropadak eta Euskal Jaiak iragartzeko kartelak aukeratzeko lehiaketa abiatu du Donostia Kulturak

Donostia Kulturak 2014ko Aste Nagusia, Su Artifizialen Nazioarteko 51. Lehiaketa, Estropadak eta Euskal Jaiak iragartzeko kartelak aukeratzeko lehiaketa abiatu du. Lanak aurkezteko epea 2014ko apirilaren 30ean bukatuko da.


Hernioko ibilbideak eta inguruko eskaintza jaso dituzte mapa batean

Urola Erdiko, Urola Kostako eta Tolosaldeko ordezkariek elkarlanean osatu dute mapa turistikoa . "Mendiaren aisialdiko ikuspegiari balioa ematea" izan da haien helburua.

Hernio mendia oso ezaguna da inguruotan, eta askok eta askok dute ohitura bertara eguna pasatzera edo kirol pixka bat egitera joateko. Dena den, sarritan gertatu ohi zaio jendeari bertako bideak nahiz mendiaren inguruetan dauden eskaintzak ez ezagutzea, eta horri irtenbide bat eman nahian, mapa turistikoa aurkeztu berri dute Urola Erdiko, Urola Kostako eta Tolosaldeko ordezkariek. "Hernio mendiaren aisialdiko ikuspegiari balioa ematea helburu duen euskarri grafikoa" kaleratu berri dute.

Gaur aurkeztu dute mapa turistikoa Hernio inguratzen duten hiru eskualdeetako ordezkariek, Zelatunen. Bertan izan dira, Xabier Eleizegi Gipuzkoako Foru Aldundiko Tursimo Zuzendaritzako teknikaria, Jexux Mujika Iraurgi Berritzeneko teknikaria, Igor Iturain Urola Kostako Udal Elkarteko lehendakaria, Olatz Peon Ormazabal Tolosako alkate eta Tolosaldea Garatzeneko lehendakaria, Xebero Agirretxe Errezilgo alkatea, Agustin Lizarralde Azpeitiko Udaleko Turismo zinegotzia eta Olatz Ilarregi Tolosaldea Garatzeneko Turismo teknikaria.

Hernio "gipuzkoarrentzat leku enplematikoa" da, eta Kontserbazio Bereziko Eremu izendapena ere badu mendiak. Mapa turistikoaren egileen arabera, "aisialdirako eta turismorako indar handia" du lekuak hainbat arrazoirengatik: “Euskal tradizioak bizirik mantentzen diren tokia delako –iraileko erromeriak, mendizaletasuna, artzaintza, erlijio usadioak…–, balio naturalak eta paisajistikoak dituelako, kokapen estrategikoa duelako –Gipuzkoa erdian dago–…".

Bi premisa izan dituzte kontuan euskarria sortzerakoan: batetik, Gipuzkoako turismoa Donostiatik lurraldera zabaltzeko ahalegina egin dute, eta, bestetik, turisten nahiak betetzen saiatu dira, muga administratiboen gainetik.

Maparen ezaugarriak

Lurraldea airetik ikusiko balute bezala marraztu dute mapa turistikoa: mendebaldean Azpeitia dago, ekialdean Villabona, hegoaldean Bidania-Goiatz, eta iparraldean kostaldea. Erdi-erdian, berriz, Hernioko tontorra dago. Mapan, Hernio zeharkatzen duten ibilbide luzeak eta Zelatunera gerturatzen diren ibilbide motzak markatu dituzte. Eguna osatzeko baliabide gisa, museoak ere seinalatu dituzte.

Bestalde, maparen atzeko aldean, Hernio tontorrera dauden igoera nagusiak zehaztasunez deskribatu dituzte. Mendizaleak ez direnentzat, berriz, errepidez egin daitezkeen bideak markatu dituzte. Horrez gain, Hernio inguruan egiten diren kirol proba nagusiak ere aipatu dituzte. Alkizako Fagus Hernio-Gazume interpretazio zentroari garrantzia berezia eman diote, eta, horrekin batera, inguruan lo egiteko dauden tokiak ere zehaztu dituzte.

Mapa turistikoaren bi bertsio egin dituzte: euskarazko eta gaztelaniazko bertsioaren 7.000 ale kaleratu dituzte, eta ingelesa eta frantsesa ardatz dituen bertsioaren beste 3.000 ale. Interesa dutenek, hiru eskualdeetako turismo bulegoetan eskuratu ahalko dute mapa laster.


Aspaldiko ohiturak berreskuratzeko asmoz, musika kalera aterako du Orfeoiak zapatuan

Bergarako Orfeoiak kontzertua emango du zapatuan Domingo Irala kalean, 20:00etan. Lehenengo aldia da Orfeoia kalera ateratzen dela, eta Aitor Biain zuzendariaren berbetan, helburua da Orfeoia entzutera joaten ez den jendearengana iristea.

"Kontzertu berezia izango da. Asmoa da kantua kalera ateratzea. Lehen ohitura handia zegoen kantuan ibiltzeko, eta giro hori berreskuratu gura dugu. Bestalde, Orfeoia entzutera elizara edo antzokira etortzen ez den jendearengana iritsi gura dugu, euren giroan, trago bat hartzen dabiltzan bitartean", azaldu du Biainek.

Abesti herrikoiak

Abesti herrikoiak abestuko dituzte, kalean abesteko modukoak: Isil-isilik dago, Hegoak ebaki banizkio, Kalian gora kalian behera... eta, baita kantu espiritualak, eta irlandarrak ere. Kontzertuak ordu erdi iraungo du, eta zapatukoarekin denboraldia amaitutzat emango du Bergarako Orfeoiak.


Troquenor ez desjabetzea lortu dute beharginek, eta itxialdia hasi dute

Beste egun baten esperoan atzeratu du epaitegiak kaleratze agindua, langileen erresistentzia baketsuaren ondorioz

Sondikako Troqueleria del Norteren pabiloia, lehengo Troquenorrena, desjabetzeko lehen saioa atzera botatzea lortu dute enpresako beharginek, indarkeriarik gabeko erresistentziari esker. Atzo goizean joan ziren epaitegiko ordezkaria eta sarrailagilea kaleratzea burutzeko asmoz, baina lantegi aurrean aurkitu zituzten enpresako 120 beharginak prozesua oztopatzeko asmo irmoarekin. Lantegia ez uzteko erabakia hartua dutela azaldu zieten langile batzordeko ordezkariek epaitegiko ordezkariari zein ertzainei, eta kaleratze agindua beste egun baten esperoan etetea lortu zuten.

Albistea «arnasaldi bat» da langileentzat, ELAk azaldu duenez, baina salatu dute posible dela «egun batzuk barru» epaitegiko ordezkariak berriro joatea Sondikako lantegira sarraila aldatzera. Hurrengo kaleratze saioa ere bertan behera lagatzeko asmoa daukate beharginek, eta itxialdia hasi dute pabiloi barruan. 120 langileek gaueko eta eguneko txandak egingo dituzte, lantegi barruan beti norbait egiteko eta sarraila aldatzea saihesteko.

Instituzioei eta bereziki Eusko Jaurlaritzari auzi honetan lanpostuen eta jarduera industrialaren aldeko pausoak emateko eskatu die Troquenorreko langile batzordeak. Langileek azaldu dutenez, konpainiako lehengo jabea da, «enpresaren kiebra eta likidazioa eragin zuena», pabiloiaren jabea, eta hark abiatu du desjabetze prozesua. Konpainiaren egungo ugazabak, berriz, «ihes» egin die bere ardurei. Estanpagailuan etenda dago jarduera, eta beharginek hiru hilabete daramatzate soldata kobratu barik. 120 familiaren geroa kolokan dagoela salatu dute beharginek.

Lanuzteak Gerdaun

Bizkaitik atera barik, badira lan gatazka gehiago ere. Basauriko Gerdau konpainian, lehengo Sidenorren, lanuzteak hasi dituzte kaleratzeen kontra eta lan itun duin baten alde. Lau egunez egingo dituzte lanuzteak maiatzean: atzokoaz gain, hilaren 11n, 13an eta 18an egingo dituzte. Iaz 17 milioi euroren irabaziak izan arren Basaurin 200 lanpostu txikitu izana leporatu dio ELAk.

Bestalde, Hotel Holiday Inn Bilbaoko langileek kontzentrazio bat egingo dute bihar arratsaldean, 17:00etan, Bilboko Begoñako basilikatik gertu dagoen hotelaren aurrean, bi kaleratze salatzeko. ELAk onartezintzat jo ditu kaleratzeak, eta xantaia egitea egotzi dio zuzendaritzari, besteak beste, soldata %10 jaisteko.


Alerta gorria ezarri dute olatuak direla eta

Eusko Jaurlaritzaren Herrizaingo Sailak alerta gorria ezarri du gaur, euskal kostaldeko hainbat lekutan 8 metrotik gorako olatuak egon daitezkeelakoan bihar. Euskalmeten arabera, bi une kritiko suerta daitezke astearte honetan: lehenengoa, goizaldeko 6ak aldera, itsasgorarekin batera. Batez besteko marea-maila 4,5 metrora hel daiteke eta olatuak 7 metro baino gehiagokoak izan daitezke. Bigarren itsasgorarekin batera, berriz, 8 metroko olatuak espero dira, 18:00etatik aurrera. Asteazkenetik aurrera, eguraldiak hobera egingo duela aurreikusi dute. Bihar kostaldetik aldentzea eta itsas-jarduerak saihestea gomendatu du Herrizaingo Sailak. Argazkian, 2009ko urtarrilaren 24an, goizaldean, zikloi batek jo zuen euskal kostaldea, besteak beste, Algortan kalte ugari eraginez.

Dagoeneko neurriak hartzen hasi dira Lakuako Gobernutik, koordinazioa areagotuz eta larrialdi zerbitzuak indartuz. Gauzak horrela, SOS-Deiak Larrialdiak Koordinatzeko Zentroak beharrezko abisu guztiak helarazi die kostaldeko udalei, beharrezko prebentzio neurriak har ditzaten. Gorria da maila handieneneko alerta meteorologikoa. Herritarrentzat arrisku argia dagoela eta kalte materialak handiak izan litezkeela erakusten du. Larrialdiei Aurregiteko eta Babes Zibileko Zuzendaritzak honako aholkuak helarazi dizkie herritarrei:

Prebentzio neurri gisa:

- Olatuak apurtzen diren lekuetatik (arrokak, kai-muturrak, moilak...) urrundu.

- Ez hurreratu itsas pasealekuetara, kai-muturretara edota itsaslabarretara, itsasoaren indarrak uretara bota zaitzake.

- Autoz ibiltzekotan, ez hartu itsasotik hurbil dauden errepideak.

- Urpean igeri egiteko asmoa baduzu, bertan behera utzi.

- Saihestu ontzien erabilera eta amarrak aztertu. Ur kirolik ez egin, inola ere ez.

Larrialdi neurri gisa:

- Itsasora erortzekotan, olatuak apurtzen diren tokietatik urruntzen saiatu, laguntza eskatu eta erreskatatu arte itxaron.

- Olatuek eramaten bazaituzte, lasaitu; ez igeri egin korrontearen kontra, kostaldeko korronteek indarra galtzen baitute hainbat tokitan.


Alex Aizpuru: "Denboraldi hasieran ez nuen espero hain ondo ibiliko nintzenik"

Beasainen jokatzen du azpeitiarrak, eta zapatuan Lagun Onaken kontra jokatuko du Garmendipe (18:00). Espainiako Hirugarren Mailako IV. multzoko goleatzaile nagusia da, 13 golekin.

Alex Aizpuru Kaxe (Azpeitia, 1994) izugarrizko denboraldia egiten ari da Beasain taldearekin Espainiako futboleko Hirugarren Mailan. Duela bi urte utzi zuen bere "betiko" kluba, Lagun Onak futbol taldea, baina futbolean aritzeko Azpeitia utzi izanagatik, "etxean bezala" sentitzen dela dio Kaxek. Horrela deitzen diote etxetik kanpo ere. "Alex amak ere ez dit deitzen, haserretzen denean ez bada behintzat".

Urteetan Lagun Onaken aritu ostean, aurreko denboraldian Vitoriarekin jokatu zenuen. Mailaz igo zineten, baina ez zizuten kontratua berritu.

Igoera fasea jokatu genuen Lagun Onakekin aritu nintzen azken denboraldian. Sasoi hura bukatzean, Eibarretik deitu zidaten, hango bigarren taldearekin aritzeko. Aukera aprobetxatu behar zela-eta joan nintzen hara. Denboraldi ona izan zen taldearentzat, Bigarren B Mailara igo ginen, baina pertsonalki ez zen hala izan. Ez nuen asko jokatu, eta jokatzen ez duzunean...

Beasaindik deitu zizuten, gero.

Vitoriak ez zuen nirekin kontatzen denboraldi honetarako, eta kontratua etetear nengoen. Beasaingo entrenatzaileak deitu zidan, eta haiek ere igoera fasea jokatuta zeudenez eta talde ona zenez, hara joatea erabaki nuen.

Espainiako Bigarren B Mailara igo eta taldean ez jarraitzeak pena pixka bat emango zizun, ezta?

Bai, noski. Taldearekin mailaz igotzea lortu eta alde egin behar izatea... Sari hori ez aprobetxatzeak pena ematen du, baina aurten, Beasainen, gauzak ondo doazkigu, eta gustura nago. Sailkapeneko aurrenak gara, eta lau puntura dugu bigarren taldea. Hori bai, oraindik asko falta da denboraldia bukatzeko, erdia ere ez dugu egin. Kontua ez da nola hasten den denboraldia, nola bukatzen den baizik.

Elkarrizketa osorik, Urola Kostako Hitzaren webgunean.


Bruselak, ezetz erreferendumari

Greziako Gobernuak galdeketa iragarri du hartzekodunen proposamenaren inguruan.Eurotaldeak negoziazioak haustea leporatu dio, eta ez du bigarren erreskatea luzatuko

«Onartzen al duzu hartzekodunen proposamena?». Datorren igandean galdera horri erantzungo diote greziarrek. Hala nahi du, behintzat, Alexis Tsipras buru duen gobernuak. Greziako Gobernuaren eta troikako erakundeen arteko negoziazioek ustekabeko bira eman zuten ostiral gauerdian. Lehen ministroak iragarri zuen erreferenduma egingo dutela uztailaren 5ean, Bruselaren proposamenaren inguruan: «Galdeketa egingo dugu guregatik, datozen belaunaldiengatik eta greziarren historiarengatik... Gure herriaren subiranotasunagatik eta duintasunarengatik». Atenasen erabakiak haserrearazi egin ditu hartzekodunak.

Akordioa oso zail ikusten da une honetan. Lehendik egoera korapilatsua bazen Tsiprasen iragarpenak gehiago nahastu baititu negoziazioak. «Aldebakarrez» galdeketara deituta, Bruselak Greziako Gobernuari egotzi dio akordioari «ateak ixtea». Hala ere, Eurotaldeko buru Jeroen Dijsselbloem prest agertu da bilerei berriz ekiteko: «Kide guztiok erabaki sendoa dugu euroari eusteko». Ildo horretan mintzatu zen Wolfgang Schaeuble Alemaniako Finantza ministroa ere: «Grezia euroguneko kide izango da aurrerantzean ere».

Eurotaldeak bilera zuen atzo, eta irmo agertu zen Atenasko gobernuak emandako pausoen aurka. Etzi, bigarren erreskatearen luzapena amaituko zaio Greziari, eta Giannis Varufakis Greziako Finantza ministroak taldeko beste kideei eskatu zien ekainaren 30eko epemuga hori gutxienez zazpi egunez atzeratzeko, galdeketa egin artean. Gainontzekoek, ordea, ez zioten oniritzirik eman Varufakisen eskaerari. Erreskate programatik falta zaizkion 7.200 milioi euroak lortu gabe, nekez ordaindu ahal izango dio NDF Nazioarteko Diru Funtsari zor dizkion 1.600 milioi euroak.

Bileratik aterata, erreskatea egun edo aste batzuk ez luzatu izana gaitzetsi zuen Varufakisek: «Erabaki horrek euroguneari kalte egingo dio». Berri agentzien arabera, hala ere, Tsiprasek Angela Merkel Alemaniako kantzilerrarekin eta François Hollande Frantziako presidentearekin hitz egin du telefonoz, eta jakinarazi die Eurotaldeak edozer erabakita ere galdeketa egingo dutela.

Varufakisen eskaera baztertuta, Eurotaldeko kideak berriro bildu ziren, B plana-z hitz egiteko. Hori bai, Varufakis gabe, kanporatu egin baitzuten bileratik: «Gaur ez da posible elkarrizketa gehiago», azaldu zuen Eurotaldeko buru Dijsselbloemek. EBZ Europako Banku Zentralak, berriz, jakinarazi du gaur bilera egingo duela, Greziaren eta hango bankuen egoeraz hitz egiteko. Aukeretako bat da bankuak ixtea gomendatzea, baina azken erabakia Greziako Banku Zentralaren esku dago. Legebiltzarrak lege bat onartu beharko luke, gainera.

Lehendik, Tsiprasek hitz egin izan du galdeketaren aukeraren inguruan. Hain zuzen, apirilean adierazi zuen Bruselak Atenasko gobernuaren «marra gorriak» gainditzen bazituen prest zegoela galdeketa egiteko. Bada, lehen ministroak uste du gainditu dituztela: «Hartzekodunek langileei eta pentsiodunei kalte egingo dieten neurriak eskatu dizkigute; soldata publikoak murriztea nahi dute, eta BEZa igotzea».

Galdeketarako deialdia egin ondoren, legebiltzarraren oniritzia behar zuen lehen ministroak. Atzo egindako ezohiko saioan onartzekoa zuten erreferenduma egitea. Konstituzioaren arabera, legebiltzarraren gehiengo osoak eskatuta soilik antola dezake estatuburuak galdeketa. Bozketa 19:00etan zuten egitekoa, baina Bruselatik etor zitekeenaren zain, atzeratu egin zuten. Hori dela eta, lerro hauek idazterakoan oraindik egin gabe zegoen bozketa. Hala ere, ezusterik ezean, erreferenduma egitea onartuko du legebiltzarrak, ganberako 300 diputatutik 162 baititu gobernuak.

Bilera aurretik, kritikak

Tsiprasen iragarpena Eurotaldearen bilera baino ordu batzuk lehenago heldu zen. Bilera hasi aurretik ere kritikatu egin zuen Dijsselbloemek Atenasen jarrera, eta ohartarazi zuen galdeketak ateak ixten dizkiela elkarrizketei. «Zur eta lur utzi nau Greziako Gobernuaren erabakiak. Badirudi atzera bota duela azken proposamena eta galdeketa antolatu duela ezezkoa eskatuz». Wolfgang Schaeuble Alemaniako Finantza ministroak ere berehala gaitzetsi zuen Atenasen erabakia, eta «aldebakartasunez negoziazioak amaitzea» leporatu zion.

Leunagoak izan ziren Christine Lagarderen hitzak. Nazioarteko Diru Funtseko burua negoziatzen jarraitzearen alde agertu zen, nabarmenduz beti agertu izan dutela «malgutasuna eta prestutasuna» Greziaren egoerara egokitzeko. Baina, aldi berean, ohartarazi du erreformak beharrezkoak direla egoera egonkortuko bada.

Aste osoan eztabaidagai izan dituzte egin beharreko erreformak. Astea itxaropentsu hasi zuten bi aldeek, Atenasek blokeoa gainditzeko beste proposamen bat egin ondoren. Hartzekodunen eskaerara hurbildu zen zenbait arlotan —BEZaren igoeran eta helburu fiskaletan, adibidez—. Mezu baikorrek gutxi iraun zuten, ordea. Troikak baldintza berriak jarri zizkion, eta apurka-apurka urrundu egin dira bi aldeak.


Mirandaola, Txillida Lantokia eta Burdinaren museoa, irekita igandean

Mirandaolako burdinola martxan ikusteko aukera izango da igande honetan, Lenbur Fundazioak antolatu duen planari esker. Burdinolaz gain, Euskal Burdinaren Museoa ere irekita egongo da goiz osoan zehar, eta bisita librea egiteko aukera izango da bertan. Horrez gain, Txillida Lantokia ere irekita egongo da igande goizez.Lenbur Fundazioak txanda bat baino gehiago prestatu ditu bisitarientzako, eta Euskal Burdinaren Museoa ikusteko ez ezik, beste bietarako tokia erreserbatu egin beharko da, turismo bulegoko 943 73 04 28 telefono zenbakira deituta edo emailez, mirandaola@lenbur.com helbidera mezu bat bidalita.Mirandaolako burdinola martxan ikusteko hiru aukera izango dira: 11:30ean, 12:15ean eta 13:00etan. Txillida Lantokira, aldiz,11:00etan eta 11:45ean egin ahal izango dira bisitak.


Jubilatu ugari bildu zen atzo Goiz Eguzkin maiatzaren 1a ospatzera

Sari banaketak eta ‘luntxa’ izan ziren, urteroko ohiturari segiz.

Langileen egunarekin festa izaten dute urtero Jubilatu Etxean eta atzo ere jende asko bildu zen Goiz Eguzkira. Eguerdian karta jokoetako sari banaketak izan ziren. Aurtengo sarituak izan dira: musean txapeldun, Vitorio del Nozal-Timoteo Perez, eta bigarren Lucas Yuste-Florian Martin; Tutean txapeldun, Gabriel Asensio-Sabino Mateos eta bigarren, Daniel Karrera-Basilio Barrado; eskoban txapeldun, Gabriel Asensio-Sabino Mateos eta bigarren, Sebastian Egileor-Ramon Ormaetxea; punttuan txapeldun, Daniel Karrera-Basilio Barrado eta bigarren, Sebastian Egileor-Ramon Ormaetxea; eta bilarrean txapeldun, Francisco Godines eta bigarren, Milagros Aldaleku. ‘Luntxa’ giro onean Sari banaketa ondorenean luntxa izan zuten jubilatuek eta aurten ere 200 lagun inguru elkartu dira eta primerako giroa izan dute. Festa trikitilariek alaitu zuten eta dantzara animatu zirenek. yy


Serrat, ondo

Gaur irakurri dut sarean Serrat ondo dagoela egin dioten ebakuntzaren ondoren. Eta poztu egin naiz. Batetik, gustatzen zaidalako Serrat, batez ere Serrat pertsona: orekatua eta lasaia. Eta bestetik, orain dela hilabete-edo erakutsi zuen jarreragatik, eman zuenean bere gaixotasunaren berri.

Orduan esan zuen inportantea ez dela zer (gaixotasun) daukazun, baizik eta nola egiten diozun aurre. Eta berak adoretsu egin dio buru minbiziari, eta seguru nago ondo irtengo dela. Aupa Serrat!


Beleixe eta Guaixe sarituta


Zumarragako hiru neskak Bilboko dantza korearren txapelketa irabazi dute

Zumarragako Pacific Girls taldeak Bilboko manga saloiko dantza korearren txapelketa irabazi du. Talde hau La Salle-Legazpiko hiru ikaslek osatzen dute: Maria Alonso, Sandra Ruiz de Viñaspre eta Ainhoa Zalduak.

Hiru neska hauek Batxilergoko lehen maila egingo dute datorren urtean eta Japonia eta Koreako musika eta telesailak izugarri atsegin dituzte. Telebista eta Internet bidez zaletu ziren. «Mundu hori oso deigarria iruditzen zaigu. Japonia eta Koreako moda, marrazki bizidunak, telesailak, dantza, musika… atsegin ditugu. Youtuben, kpop jarrita, bideo asko azaltzen dira».

Gainera, inguruan antolatzen diren manga saloietara joaten dira. Euskal Herrian Bilbon, Donostian, Irunen eta Getxon antolatu dituzte saloiak orain arte. Topaketa horietan Japoniako produktuak saltzen dituzte eta ikuskizunak eta tailerrak egiten dituzte.

Hiru neska hauek, manga saloietara joateaz gain, Pacific Girls dantza taldea osatu dute. Koreako pop taldeen kantak dantzatzen dituzte. Legazpi dorretxeko parkean elkartzen dira entseatzeko. Orain arte hiru lehiaketatan parte hartu dute. Lehenengoan aipamen berezia jaso zuten.

Igandeko txapelketa Euskalduna jauregiko manga saloiaren barne antolatu zuten. Zortzi taldek parte hartu zuten. Zumarragarrek Hego Koreako bi pop talderen kantak dantzatu zituzten: Exid taldearen Lie eta BTS taldearen Fire. «Irabazteko aukerak genituela ikusi genuen eta dena ematen saiatu ginen. Jende asko zegoen dantza txapelketa ikusten eta oso pozgarria izan zen irabaztea», aipatu dute.

Beraien ametsa egunen batean Asiara bidaiatzea da. «Gure ametsa egunen batean Japonia eta Hego Koreara joatea da. Herrialde bakoitzak bere berezitasunak ditu eta biak ezagutu nahi ditugu».

Oraingoz ez dira Asiara joango, baina bai Port Aventurara: ikasbidaia egingo dute. Bihar aterako dira, gelako gainontzeko lagunekin. «Txapelketa irabazi eta berehala Whatsapp bidez jakinarazi genien eta denek zoriondu egin gaituzte», amaitu dute.


Mendirako nola prestatu ikasten

Atzo hasi zuten ikastaroa Mendiriz Mendiko lokaletan eta gaur bukatuko dute. Bihar umeen eguna izango da.

Atzo hasi zen Mendizale Astea Mendiko kiroletarako entrenamendua ikastaro teoriko praktikoarekin eta gaur izango du jarraipena. Entrenamenduen oinarrizko printzipioetatik abiatuta mendiko ekintza desberdinek eskatzen duten prestakuntzara artekoak azaldu zituen Andu Martinez de Rituerto, Gorputz Heziketan adituak. Horrez gain, aklimatazioari eta elikadurari buruzko oinarrizko kontzeptuen berri ere izan zuten ikastarora inguratutako Hernaniko mendizaleek. Gaur galderak eta dudak erantzun eta indarra eta malgutasuna lantzeko saio praktikoa egingo dute, Biteri Kultur Etxean. Bihar ipuin kontalaria Bihar, ostirala, umeen eguna izango da Mendizale Astearen barruan eta 19:30etatik aurrera Ana Franko ipuin kontalaria ariko da. Urtean zehar egindako bidaien ordainezko dominak ere jasoko dituzte mendizale gaztetxoek urteroko moduan. Diapositiba emanaldiak Mendizale Asteko ekitaldi arrakastatsuenak diapositiba emanaldi eta diapositiba lehiaketa izan ohi dira. Ohiturari segiz, datorren aste osoan izango dute zaletuek diapositibak ikusi eta bidaien inguruko azalpenak entzuteko aukera, Biteri kultur etxean. wDatorren astean AZAROAK 7: ‘Pirineoetatik Alpeetara bizikletan’. Aitor Arozenak bizikletaz egindako bidaia. 19:30etan Biterin. AZAROAK 8: ‘Arabako parke naturalak bere mendietan barrena’. Arabako naturaren berri emango du Patxi Sanchez Dehesak. 19:30etan Biterin. AZAROAK 9: ‘Ama Dabhlam’ eta ‘Marmolejo’. Iñaki Zuzak bi igoeren berri emango du. 19:30eatan Biterin. AZAROAK 10: ‘GT2’ eta ‘Patagonia lurralde magikoa’. Irudiak aurkeztuko dituzte. 19:30etan Biterin. AZAROAK 12: XXVI diapositiba lehiaketa. Diapositiba proiekzioa, sari banaketa eta urtean zeharreko argazkiak. 19:30etan, Biterin. AZAROAK 13: Bazkide eguna. Mendi irteera, Laida-San Pedro de Atxarre-Ogoño.


Powell eragileekin bilduko da gaur, prozesuaren egoera aztertzeko

EAJk ere parte hartuko du, baina esan du ez duela onartuko Eusko Legebiltzarretik kanpo uztea konponbidea

Duela urtebeteko argazkirik ez da izango, baina orduan zehaztu ziren edukietan sakontzeko balioko du gaurko bilerak. Aieteko konferentzia sustatu zuten nazioarteko eragile taldeko Jonathan Powell hainbat eragilerekin bilduko da gaur Donostiako Aieteko jauregian. Duela urtebete bertan egindako adierazpenaren edukien bilakaera aztertu, berak egindako kudeaketen berri eman eta egungo egoerari buruz iritziak trukatuko ditu Powellek eragileekin. Bilera 10:00etan hasiko da, eta, eguerdian, Powellek berak adierazpenak egingo ditu komunikabideen aurrean. Nazioarteko eragile taldeko ordezkari bakarra izango da bera.

2011ko urriaren 17an egin zuten bake prozesuari bultzada eman eta bide orri bat finkatzeko nazioarteko konferentzia. Tony Blair Erresuma Batuko gobernuburu ohiaren kabinete buru izandakoarekin batera han izan ziren Kofi Annan NBEko idazkari nagusi ohia, Gro Harlem Brundtland Norvegiako lehen ministro ohia, Bertie Ahern Irlandako lehen ministro ohia, Pierre Joxe Frantziako Barne ministro ohia eta Gerry Adams Sinn Feineko presidentea. Han onartutako agirian, ETAri eskatu zitzaion jarduera armatua amaitzeko eta Frantziako eta Espainiako gobernuei ETArekin elkarrizketak hasteko, gatazkaren ondorioei buruz hitz egiteko. ETAk hiru egun geroago jakinarazi zuen jardun armatua behin betiko etengo zuela. Konferentzia egin zenetik urtebetera, hori da ebazpenetik bete den puntu bakarra. Hori hala, litekeena da gaurko bileran adierazpeneko beste puntuak lantzea: ETAren desarmatzea, presoen egoera eta biktimen auzia, besteak beste.

Duela urtebeteko konferentzian parte hartu zuten Euskal Herri osoko eragileak daude deituta gaurko bilerara: alderdi politikoetakoak, Elizakoak, patronalekoak eta sindikatuetakoak. Gaurko bilerak bat egingo du Eusko Legebiltzarraren osaketarekin eta, beraz, duela urtebete izandako eragile politiko batzuk ez dira han izango. Hori da, hain zuzen ere, Iñigo Urkullu Eusko Jaurlaritzarako lehendakarigaiaren kasua. Urkullu joan den astean bildu zen Powellekin.

Jeltzaleen zalantzak

Jeltzaleek jakinarazi dutenez, EAJren EBBko Joseba Aurrekoetxea eta Txaro Goikolea izango dira gaur, nahiz eta garrantzia kendu nahi izan dioten bilerari. Prest azaldu dira edozein ekimenetan parte hartzeko, baina konponbide prozesuari buruzko eztabaida Eusko Legebiltzarretik kanpo ateratzeko saiorik ez dutela onartuko esan dute. Halaber, EAJk azaldu du Aieteko konferentzian parte hartu zuela ETAk jardun armatua iragarri zezan laguntzeko. Orain, ETAk «desegin» behar duela nabarmendu du.

Antzeko iritzia dauka PSE-EEk. Hala ere, bilerara ez joatea erabaki du oraingoan, parte hartzeko «arrazoirik eta baldintzarik» ez duelako ikusten. PP ere ez da bileran izango. Duela urtebete emandako argudio berberak eman ditu: esan du bileraren atzean ezker abertzalea dagoela eta ETAren ibilbidea «ezkutatzea» duela helburu. Ezker abertzaleak, berriz, berretsi egin du bileran parte hartuko duela. Aieten izango dira Rufi Etxeberria, Pernando Barrena eta Anita Lopepe.


Joxe Felix Zubizarreta aizkolariak botatako erronkari heldu dio Iban Resanok

Azpeitian jokatuko dute aizkora apustua maiatzaren 22an

Zubizarreta Azpeitiko aizkolariak bota du erronka eta gaur adostu dute apustua, Mendizabal tabernan


Iker Galartza gonbidatu, 'Donostiako Aste Nagusia 2015' saioan

Horrez gain, Arabako Valecea su-etxearen ikuskizuna eskainiko du saioak.

Gaur gauean, Iker Galartza aktore ezaguna izango dute gonbidatu Agustin Ezenarro eta Izaro Iraeta aurkezleek. Telebistan eskarmentu handiko aktorea da Iker, baina beste hainbat proiektu ditu esku artean, Poxpolo eta Konpainia pailazo taldea, adibidez. Bere lana eta ibilbidearen errepasoa egiteaz gain, Donostiako jaietan duen planaz ere hitz egingo du asteazkeneko gonbidatuak.

Erreportajeei dagokienez, Unai Etxabe, Santa Klara irlara joan etorrian ibiltzen den ontzian abiatuko da, eta Anuska Etxeberriak aldiz, Aste Nagusian gauetan egoten diren giro ezberdinen inguruko erreportajea ekarriko du. Gainera, Unai Etxabe zuzenean egongo da Kontxako hondartzan, suak ikusteko zain dagoen jendea zirikatzeko.

Su artifizialei dagokienez, Arabako Valecea su-etxearen txanda izango da. Askotan etorri izan da su-etxe arabarra Donostiara, aipamen garrantzitsuak jasoz. Euskaldun bakarrak izango dira aurtengo nazioarteko txapelketan.

'Donostiako Aste Nagusia 2015' gaur emitituko da, 22:15etik aurrera, ETB1en.


Euskara Londresko Language Show hizkuntzen azokan izango da ostiraletik igandera. Etxepare Euskal Institutuak hartuko du parte


Hiru hernaniar bi finaletan, Trinitate plazan

trinitate plazako frontoian hiru hernaniar ariko dira gaur, jubenil eta senior mailako finaletan, Patxi Montes Torneoan, Trinitateko Torneo ezagunean. Jubeniletan, Julen Etxenike eta Markel Lizeaga hernaniarrak ariko dira Mugika eta Labakaren kontra; nagusietan Eñaut Esnaola hernaniarra ariko da, Errasti aginarra lagun duela, Iriarte eta Aranoren kontra. 15:30etatik aurrera.

Lana ondo eginda pasa dira finalera

Ez dute lan makala izan hiru hernaniarrek finalera iristea. Etxenikek eta Lizeagak 22-10 irabazi zuten finalaurdena, Garcia-Gastaminzaren kontra, eta 22-7 finalerdia, Atxa-Gastaminzaren kontra. Esnaolak eta Errastik, 22-15 irabazi zuten finalaurdena, eta Etxeberria-Alonsoren kontra. Finalerdia 22-17, Kruz-Insaustiren kontra.


Messina: "Aukerarik ez dugula pentsatzen badugu, jai dugu"

Baskoniarrek eta zuriek ostiral honetan (20:30ean) jokatuko dute finalerdietako aurreneko norgehiagoka.

Ettore Messina Real Madrileko entrentzailea oso pozik agertu zen Cajasol gainditu (67-70) eta finalerdietarako txartela lortu eta gero. Zaleen txistuei ez zien garrantzi handiegirik eman nahi izan.

"Caja Laboralen aurka aukerarik ez dugu pentsatzen badugu, jai dugu. Kantxa faktorea galdu genuen etxean porrota jasota, baina partida jokatuko dugu. Hainbat jokalarik hobera egin dute. Garbajosa, Lavrinovic, Llull...ea zer gertatzen den", esan zuen italiarrak.

Titulua irabaztea zaila izango dela aitortu, baina zaleek titulua baino gehiago eskatzen dutela adierazi du teknikariak. "Zaleek lehia ikusi nahi dute, taldearen nortasuna eta hori titulua bat irabaztea baino gehiago da", gaineratu zuen.

"Zaila da talde berri bat ondo zuzentzea, asko aldatu da eta atzerriko jokalari ugari ditu. Aurrera egiteko xedez egunero lan egiten dut, baina askotan erantzuna ez da ona izan eta haserreak normaltzat hartzen ditut”, bukatu zuen.


Eneko Etxeberria: "Bokaziozko politika egin nahi dugu, ez dugu honetatik bizi nahi"

"Gogoz eta ilusioz" eta gehiengoaren erosotasunean erortzeko asmotik urrun, elkarlana eta adostasuna dira Etxeberriak agintaldian indartu nahi dituen asmoak

Etxeberriak adierazi duenez, "hamazazpi zinegotzi daude udalbatzan, hamazazpi iritzi, eta hori aberasgarria da"

Eneko Etxeberria (Azpeitia, 1971) abokatua da, eta sindikalgintzari, eta euskalgintzari lotua egon da profesionalki. "Arnasa politikatik hartu ez" duen arren, politikaz inguratuta egon da beti. Bildu koaliziotik, Azpeitiko alkate da Etxeberria, ekainaren 11tik.

Zein izan da lehen inpresioa?

Mundu arraroa da hau, oso piramidala. Deigarria egin zait hori. Bi organismo daude aurreikusita: alkatea eta udalbatza. Batzordeak, azken finean, alkatearen ahalmenen delegazioak dira. Harritzekoa da alkateak piramide horretan duen botere metaketa. Pentsatzen nuen antolaketa horizontalagoa izango zela, deszentralizatuagoa; behin aurrekontuak-eta onartuta, sail bakoitzak autonomia maila handiago izango zuela pentsatzen nuen. Bestetik, alkatearen funtzioetako bat protokoloa da; komertzial lana da asko. Jendeari harrera egin, enpresa, langile eta eragileekin egon, eta jendeari entzun behar zaio.

Antolaketa horizontalagoa izan dadin ahalegina egingo al duzu?

Bai, noski. Hasieran, gainera, batzordeak osatu aurretik eta liberatuak egon aurretik bakar xamar egon naiz, baina dena martxan dago jada, eta lanak banatzen doaz. Lur-hartzea ordea, ona izan da. Ilusioz eta gogoz hartu dugu, eta jende asko hurbiltzen ari dela ikusten ari gara. Jendea bere burua eskaintzen ari da laguntzeko, iritzia emateko, ideiak emateko eta parte hartzeko.

Noiz erabaki zenuen politikan aritzea?

Neuk pertsonalki argi neukan ni bezalako pertsonek pausoak ematen hasteko unea zela. Neu sindikalismoari eta euskalgintzari oso lotua nago, baina politikagintza zuzenetik nahiko urrun nengoen. Bildurekin eman den pausoa eman beharrekoa zela ikusi da. Gu ez gara ezker abertzalea, baina, Bilduren aukerarekin ikusi genuen espektro ezkertiar eta abertzale bat jasotzeko aukera zegoela, eta ilegalizazioagatik hori ordezkatu gabe egotea atzera pauso handia izango zela. Apustu politikoarekin, gure herriari gutxienez lau urte irabazi dizkiogu, bakearen itxaropenerako eta garai berrietarako. Plano pertsonalean oso apustu sendoa izan da. Lana, nire proiektu pertsonala eta proiektu profesionalak, neurri batean geldiarazi egin beharko ditut, baina lau urte irabazte horrek konpensatzen du.

Zeure lanari eutsi egingo diozu, ordea, neurri batean.%80an liberatuta egotea kritikatu dizu oposizioak.

Neurri batean, badauzkat konpromiso profesionalak hartuta, batez ere unibertsitatean. Edozein modutan, 24 orduz izango naiz alkate, %80 kobratu arren, eta lan orduengatik bada, ohiko lanaldia baino luzeagoa izango dut ziurrenik. Baina, etorkizunerako, ez nuen guztiz utzi nahi nire bide profesionala. Edozein modutan, erabat bateragarriak dira.

Bildun dauden iritzi anitzek desadostasunak ekar al ditzake herriko proiektu estrategikoetan?

Bildu koalizioa desberdinen arteko koalizioa da; hala da. Horrek esan nahi du aurretik lan asko egin dela ados jartzeko. Proiektu estrategiko batzuen inguruan iritzi desberdinak egotea, hasiera batean, ez da txarra, gainera. Hamazazpi zinegotzi daude Udalbatzan, hamazazpi iritzi daude, eta hori aberasgarria da. Ez dugu esaten eztabaidarik izango ez dugunik, baina Bilduk talde bezala funtzionatuko du. Eztabaidak sor daitezke hainbat gairen inguruan, baina metodologia bat ezarri beharko da pausoka ados jartzeko. Borondatea dago, eta ez zait iruditzen, inolaz ere, blokeorik egongo denik.

Gastu politikoa murriztu nahi izan duzue,hasiera-hasieratik.

Bai. Hainbat aldaketa egin dugu. Alde batetik, soldatei dagokionez, liberatuek euren lanetan irabazten zutena irabazi behar zutela iruditzen zitzaigun, eta bestetik, 1.300 eta 2.600 euro arteko soldata garbia izan behar zutela. Denak hor sartu ditugu, beraz. Azpeitiari dagozkion 4 liberatutik, 3,30 egongo dira. Beste aldetik, gastu politikoa (batzordeetara edo udalbatzarretara etortzeagatik, batzordekide edo batzordeburu izateagatik irabazten zena) gehiegizkoa iruditu zitzaigun. Gastu hori bi modutara murriztea planteatu dugu. Batetik, aurten ordainsari horiek %35 jaitsiz, 230.000 euro aurreztuko dira horrela, KPI igo gabe, eta agintaldia amaitzerako %50era jaisteko konpromisoa hartuz. Bokaziozko politika nahi dugu, ez dugu politiko profesionalak izan nahi. Ez dugu politikaz bizi nahi.

Batzordeei dagokionez, irekiak izango dira, edozeinek parte hartu ahal izango du. Emaitza formala bera izango denez, zazpikoak beharrean, bostekoak izango dira. Neurri honekin, beste 70.000 euro aurreztuko dira. Guztira gutxienez 300.000 euro aurreztuko dira lau urtean gastu politikotik.

Bilduk gehiengoa edukita, zein neurritan bilatuko duzue beste alderdiekin adostasuna?

Guk adostasunak lortu nahi ditugu, gauza estrategikoetan eta edozein erabakitan. Dena den, zenbaitetan ezingo dugu blokeatuta gelditu adostasunaren bila; erabakiak hartu beharko ditugu, herritarrek horretarako bozkatu baikaituzte, azken finean. Saiatuko gara adostasunak bilatzen, baina adostasunik ez badago, ezin dugu oposizioak nahi duena egin, guri herritarrek eskatu digutena bete behar baitugu.

Herriarentzat zertan da positiboa gehiengo absolutuak egotea, eta zertan negatiboa?

Gehiengoek, hasiera batean, duten arriskua proiektuak inposatzekoa da. Gehiengoak ez ditu beste alderdiak behar erabakietarako. Hori oso bide arriskutsua da, udal politikan batez ere, gaur bat dagoelako eta bihar beste bat, eta hartzen diren erabakiek urte askotan eragiten dutelako. Ona du erabakiak hartu egiten direla, gauzak egin egiten direla. Noski, askoz politagoa da gehiengo absoluturik ez egotea; esku politiko handiagoa eskatzen du, ados jartzea, baina lidergo oso sendoa behar du blokeoak ekiditeko.

Zer balorazio egiten duzu osatu den Udalbatzaz?

Denak pertsonalki ezagutzen ez ditudan arren, guztiak ere oso pertsona interesgarriak direla iruditzen zait; borondate handia dute, eta ekarpenak egiteko gogoz daude. EAJko zinegotziek ekarpen asko egin dezakete. Esperientzia handia dute eta zenbait gaitan ordu asko egindakoak dira, gure alderdiko zenbait bezala. Hamaikabateko Aitor Arangurenek arlo askotan ekarpen asko egin ditzakeela eta oso aberasgarria izan daitekeela iruditzen zait.

Auzolana eta parte-hartzea dira zuen politikaren gakoak.Nola gauzatuko dira horiek herri mailan?

Guretzat gai estrategikoa da. Herriko plan eta asmoak aurrera ateratzeko parte-hartzea funtsezko baldintza dela uste dugu, eta eragileekin bilera egingo dugu aurki elkarlana proposatzeko. Udal funtzionamenduak formalismo handia du, eta parte-hartzea sisteman txertatu nahi dugu, ez lau urterako, ez borondate politikoen arabera, ezarrita geldi dadin nahi genuke. Hori nola egin diseinatzea izango da lehen gauza. Egia esan, administrazio publikoan oso gutxitan egin den zerbait da, eta denbora beharko dugu metodologia diseinatzeko. Kudeaketa gardena eta parte-hartze egituratua izango dira bide eta helburu.


Munduko izozmendi handienetako bat askatu da Antartidan

5.800 kilometro koadro inguruko azalera du eta historian askatutako hamar handienen artean dago.

Munduko izozmendi handienetako bat askatu berri da Antartikako Larsen C deituriko eremutik, Galesko Swansea hiriko unibertsitateko adituek gaur jakinarazi dutenez.

Zientzialariek hainbat hamarkada igaro dituzte Antartikako inguru horretan zabaldutako arrakala handi hori aztertzen, baina 2014tik aurrera prozesu hori azkartu egin omen da.

Swanseako Unibertsitatean Midas Proiektua osatzen duten zientzialariek gaur baieztatu dutenez, bi egunen buruan gauzatu da erabateko etena. Adituen esanetan, ez dute daturik gizakiak eragindako klima aldaketarik loturarik duen ala ez baieztatzeko.

Segur aski A68 izenez bataiatuko duten izozmendiak bilioi bat tonako pisua eta 5.800 kilometro koadroko azalera du, Pariseko hiria 55 aldiz.

Adituek oso gertutik jarraituko dute izozmendiaren eboluzioa; izan ere, litekeena da haizeak eta korronteek bultzatuta iparraldera mugitzea eta, ondorioz, nabigaziorako arriskutsua izatea.


“Ilusioa sortzen jarraitzea izango da gure helburua Araskiren hurrengo denboraldian”

MADELEN URIETA GUTIERREZ (Amurrio, 1981) urte asko daramatza Araski saskibaloi klubeko entrenatzaile eta kirol zuzendari moduan lan egiten. Denboraldi baterako kontratua berritu du.

Nola bizi izan dituzu azken bi hilabete hauek? Nola moldatu zara entrenatzaile eta kirol zuzendari funtzioa betetzeko konfinamenduan?

Positiboa izaten saiatzen ari naiz, une honetan funtsezkoa dela deritzot. Hasieran kolpe handia izan zen, txapelketak bertan behera geratu zirelako eta denboraldiaren une onenean geundelako.

Hilabete baino ez zen falta denboraldia amaitzeko. Ameriketako jokalaria bere herrialdera joan behar izan zuen, itzulera atzeratzen bazuen posiblea zelako itzuli ezin izatea.

Estatu Espainiarrean bizi diren jokalariak euren etxeetara itzuli ziren, gehienak hemengoak izateak dena erraztu zuen. Horretatik guztitik ateratzen dudan gauzarik positiboena da etxetik askoz modu zentratuagoan lan egiteko eta beste une batean egin ezingo nituzkeen gauzak egiteko aukera izan dudala.

Harrobiaren, lehen taldearen eta klubaren estruktura ondo planifikatzeko baliatu dugu konfinamendua.

Sare sozialak asko dinamizatu ditugu, harrobiko jokalariekin kirol saioak egin ditugu eta nutrizio gidaliburuak egin dizkiegu. Gure buruko “coach”-arekin jarduerak ere egin ditugu, une delikatu hauetan nola jokatu erakusteko.

Ez gara geldirik egon. Berez, inoiz baino gehiago lan egin dugula esango nuke, etxean eman dugun denbora guztia klubarentzako ekimenak egiteko baliatu dugulako.

“Etxean eman dugun denbora guztia klubarentzako ekimenak egiteko baliatu dugu”

Eginiko lan horrek guztiak balioko du etorkizunean dituzuen erronkak aurrera ateratzeko?

Hala izatea nahiko nuke. Baina, zoritxarrez, hala izango ez delakoan nago, ez behintzat nahiko genukeen bezala.

Bestalde, eginiko lanak badu bere garrantzia, eduki eta estruktura aldetik askoz hobeto lan egin ahal izango dugulako. Beraz, eginiko lanak izango du eragina, baina ez horrenbeste, egoeraren ezegonkortasunagatik, batez ere.

Egoera ezegonkor horren erdian, beste denboraldi baterako berritu duzu Araskirekin zenuen kontratua. Nola ikusten duzu hurrengo denboraldia? Ezegonkortasunak hor jarraituko du?

Bai. Berraktibazio une batean gaude orain. Beste ezeren gainetik, gure babesleekiko kezka dugu. Beti egon dira hor, beti babestu gaituzte... espero dugu enpresen egoera ona izaten jarraitzea, hori klubarentzat ona delako, baina eurentzat batez ere.

Behin egoera bideratzen hasita, ikusi beharko dugu nondik joan beharko garen baliabide gehiago lortzeko. Instituzio publikoetatik murrizketa garrantzitsuak espero dira, eta behar dugu jendearen eta enpresen babesa, hau dena berriz abian jartzeko.

“Gure babesleekiko kezka dugu, batez ere”

Kirolari dagokionez, zein erronka dituzue hurrengo denboraldiari begira?

Ilusionatzen jarraitzea. Uste dut urtez urte lortzen dugula pauso txikiak ematea, eta aurten ere horretan jarraituko dugu: eboluzionatzen, pausoak ematen...

Mendizorrozan jende gehiago sartzen jarraitu nahi dugu, guretzat oso garrantzitsua baita hori. Gure harrobiarentzako erreferenteak ere garatu nahi ditugu, Araskik duen gauza berezietako bat baita hori, haurrek ere sentitzea “Araskiren DNA”.

Kirolari dagokionez, ez dago dudarik: anbizio handikoak izango gara, jokalari berriekin zein errepikatuko dutenekin. Ea laster albisteak plazaratzen hasi gaitezkeen, jokalariak lotzen joan ahala.

Noiz hasiko zarete entrenamenduekin?

Jokalariek ezin dute oraindik ofizialki entrenatu. Entrenamendu fisikoak egiten ari dira, euren kasa. Ekainaren 8tik aurrera egongo da udal kiroldegietan entrenatzeko aukera.

Data hori dugu egutegian markatuta, gogo eta ilusio handiarekin. Etxeko jokalariekin entrenatuko dugu, talde txikietan banatuta.

Denbora asko daramate geldirik eta hori ez da batere ona. Berriro aktibatu behar ditugu kalitatezko post-denboraldia egiteko eta, modu horretan, ligak urtero duen maila altuan lehiatzeko prestatu daitezen.

Iaz EuroBasket lehiaketan aritu zinen, Espainiako Emakumezkoen Selekzio Absolutua entrenatzen. Nola baloratzen duzu esperientzia hori? Datorren denboraldian horrelako beste aukerarik sortuko zaizula uste duzu?

Oraindik goiz da hori jakiteko. Joko Olinpikoak bertan behera geratu ziren, logikoa denez. Selekzio Absolutua entrenatzea izugarria izan zen niretzat.

Izugarria izan zen Lucas Mondelorekin -gaur egungo entrenatzaile onenetako bat- lan egiteko aukera izatea eta selekzio horretan dauden jokalari guztiekin aritzea. Egunez egun ikustea nola lan egiten duten, nola ahalegintzen diren, zer nolako profesionalak diren, ematen duten errendimendua, zein lehiakorrak diren... ikaragarria da.

“Entrenatzailearen lanean askoz gehiago direla ikusten ez diren orduak ikusten direnak baino”

Bertan ikasitakoak Araskin aplikatu ahalko dituzu?

Argi dago maila ezberdinak direla, baina norbere hazkuntzarako beti da lagungarria ikustea beste entrenatzaile batzuek nola lan egiten duten eta beste jokalari batzuek beste estimulu batzuetara nola erantzuten duten.

Entrenatzaileok ez diogu inoiz ikasteari uzten. Berez, konfinamendu hau balio izan dit asko trebatzeko, oso maila altuko hitzaldi eta ikastaroetan parte hartzeko aukera izan dudalako.

Argi dago EuroBasket txapelketako maila oso altua dela, baina beti har ditzakezu gauzak eta ideiak Araskin baliatzeko.

Saskibaloiko entrenatzailea kantxan arbela batekin argibideak ematen irudikatzen da sarritan, baina ez da horretara mugatzen. Zu, gainera, kirol zuzendaria ere bazara. Zenbateko da ikusten ez den lana?

Nik uste dut entrenatzailearen lanean askoz gehiago direla ikusten ez diren orduak ikusten direnak baino.

Partida batean zaudenean jokalarien esku zaude. Aste osoan aritu behar izan zara lanean, jokalariak prest egon daitezen lehis horretan talde aurkariak plazaratu ahal dituen arazo guztiei soluzioak emateko.

Entrenamendu eta partidak prestatu behar ditugu. Talde teknikoaren gainontzeko kideekin etengabeko bilerak egiten ditugu, astean zehar lantzeko ildo bateratu bat adostu eta saio bakoitzean garatzeko eta, modu horretan, larunbateko arrakastara iristeko.

Jokalariekin elkarrizketak izaten ditugu, indibidualki zein talde txikitan. Telefonoz hitz egiten dugu euren ordezkariekin, dena ondo dagoela ziurtatzeko.

Bideoak ikuskatzen ditugu baita... kontaezinak dira egitekoak eta sartutako orduak. Harrobiaren saioak ikustera ere gerturatzen gara, bertako entrenatzaileek nola lan egiten duten ikusteko eta aholkuak eman eta laguntzeko.

Ikusten ez den lana partidak iraun ditzakeen bi orduak baino askoz harago doa. Lan asko dago atzetik: ordu asko bileretan, ordu asko telefonoan, ordu asko bideoak ikusten, ordu asko bakardadean... eta horiek dira “egiaren egunean” ezberdintasuna markatzen dutenak.

Urteak daramatzazu Araskin. Nola baloratzen duzu klubak izandako bilakaera?

Klubak 10 urte baino ez ditu, eta uste dut eredugarria izan dela lehen urtetik izan duen bilakaera. Harrobiko hiru talderekin eta lehen mailako bi talderekin hasi genuen bidea. Bigarren urtetik aurrera harrobiko jokalari kopurua bikoiztea lortu genuen eta, hamar urteren buruaz,harrobian 300 jokalari biltzea lortu dugu eta 25 talde gara.

Lehen taldeari dagokionez, filosofia argi batekin hasi ginen: Espainiar Estatuko jokalariak izaten saiatzea, Espainiako Emakumezkoen Saskibaloi Liga 2 txapelketara igoko zirenak.

Gauzak hala, urte batean jokalarien bilakaera hain ona izan zen, ezen igoera lortu genuela, inondik inora espero ez genuena.

Ez genuen dudarik izan: trenera igo ginen. Urte hartan dena izan zen bikaina: Erreginaren Koparako sailkatzea lortu genuen, bertan sei taldek soilik jokatzen zutenean. Play-Off-etara igarotzea eta lehen errondan gailentzea lortu genuen, finalerdiak jokatzera iristeraino. Magikoa izan zen.

Bigarren eta hirugarren urtean moldaketa urteak izan ziren. Iazko urtea oso berezia izan zen eta aurten espero dugu goranzko joera horri eustea. Pausoz pauso joan arren, eredugarria izan da bilakaera.

Zein da arrakasta horren sekretua?

Gauza askoren batura izan dela uste dut. Zuzendaritza oso batua dago eta elkarrekin egiten du lan, erabateko konfiantzarekin. Hori funtsezkoa dela deritzot.

Harrobiaren koordinazioan ere lan-talde garrantzitsua dago. Oso garrantzitsua da “Araski DNA” sortzea, klubarekiko atxikimendu sentimendua.

Horrek eragiten du geroz eta jende gehiago batzea, geroz eta neska gehiago egotea Lehen taldeko kide izateko ilusioarekin.

Era berean, Lehen taldeko jokalarien hurbiltasunak ere laguntzen du horretan, harrobikoen entrenamendu eta partidak ikustera joaten baitira. Gauza askoren baturan datza sekretua.